#1071 Tanam Benang di Muka (Thread Lift)

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum ustaz. Boleh beri ulasan terhadap isu tanam benang di muka untuk menghilangkan kedut serta menganjalkan kulit muka seperti yang dilakukan oleh sesetengah wanita pada masa kini?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
وَلَا يُبْدِينَ زِينَتَهُنَّ إِلَّا مَا ظَهَرَ مِنْهَا
Maksudnya:
“
Dan janganlah mereka memperlihatkan perhiasan tubuh mereka kecuali yang zahir daripadanya
.”
[1]
Sayyid Qutb menyebutkan bahawa perhiasan itu halal bagi perempuan untuk memenuhi keinginan semula jadinya. Setiap perempuan ingin menjadi cantik dan dipandang cantik. Walaupun perhiasan itu berbeza-beza dari satu zaman ke satu zaman, namun asas perhiasan itu adalah sama sahaja dalam fitrah perempuan, iaitu ingin mendapat dan menyempurnakan sifat-sifat kejelitaan dan menunjukkannya kepada kaum lelaki. Islam tidak menentang keinginan semula jadi ini, tetapi Islam mahu mengatur dan mengawalnya. Islam mahu menjadikan keinginan semula jadi itu menuju ke arah yang terang, iaitu ke arah suaminya yang tunggal selaku rakan kongsi hidupnya, yang dapat memandang bahagian-bahagian badannya, yang tidak boleh dipandang oleh orang-orang yang lain daripadanya — yakni suaminya itu.
[2]
Begitu juga firman Allah SWT:
قُلْ مَنْ حَرَّمَ زِينَةَ اللَّهِ الَّتِي أَخْرَجَ لِعِبَادِهِ وَالطَّيِّبَاتِ مِنَ الرِّزْقِ قُلْ هِيَ لِلَّذِينَ آمَنُوا فِي الْحَيَاةِ الدُّنْيَا خَالِصَةً يَوْمَ الْقِيَامَةِ كَذَلِكَ نُفَصِّلُ الْآيَاتِ لِقَوْمٍ يَعْلَمُونَ
Maksudnya:
 “
Katakanlah (wahai Muhammad): ‘Siapakah yang (berani) mengharamkan perhiasan Allah yang telah dikeluarkan-Nya untuk hamba-hamba-Nya, dan demikian juga benda-benda yang baik lagi halal daripada rezeki yang dikurniakan-Nya?’ Katakanlah: ‘Semuanya itu ialah (nikmat-nikmat) untuk orang-orang yang beriman (dan juga yang tidak beriman) dalam kehidupan dunia; (nikmat-nikmat itu pula) hanya tertentu (bagi orang-orang yang beriman sahaja) pada hari kiamat.’ Demikianlah Kami jelaskan ayat-ayat keterangan Kami satu persatu bagi orang-orang yang (mahu) mengetahui.
”
[3]
Muhammad Ali al-Sabuni menyatakan bahawa ayat di atas adalah bagi menolak pendapat sesiapa yang telah mengharamkan sesuatu sama ada makanan, atau minuman atau pakaian, menurut pendapat diri mereka sendiri dan bukannya syariat daripada Allah SWT.
[4]
Pada asasnya, hukum asal bagi pakaian dan perhiasan adalah harus sama ada di badan, pakaian atau tempat. Akan tetapi, hukumnya berlanjutan sedemikian — yakni halal dan harus — selagi mana tiada nas-nas khusus yang mengecualikan hukum asal tersebut.
[5]
Selain daripada itu, Allah SWT juga ada berfirman:
فِطْرَتَ اللَّهِ الَّتِي فَطَرَ النَّاسَ عَلَيْهَا لَا تَبْدِيلَ لِخَلْقِ اللَّهِ
Maksudnya
: “
Tetaplah atas fitrah Allah SWT  yang telah menciptakan  manusia  atas fitrah itu, tidaklah patut ada  sebarang perubahan pada penciptaan (fitrah) Allah itu.”
[6]
Allah SWT turut berfirman:
وَلَآمُرَنَّهُمْ فَلَيُغَيِّرُنَّ خَلْقَ اللَّهِ ۚ وَمَن يَتتَّخِذِ الشَّيْطَانَ وَلِيًّا مِّن دُونِ اللَّهِ فَقَددْ خَسِرَ خُسْرَانًا مُّبِينًا
Maksudnya
:
 “Dan aku (syaitan) akan menyuruh mereka mengubah ciptaan Allah.

Dan (ingatlah) sesiapa yang mengambil Syaitan menjadi pemimpin yang ditaati selain dari Allah, maka sesungguhnya rugilah ia dengan kerugian yang terang nyata.”
[7]
Imam al-Tabari menjelaskan, bahawa dalam satu konteks, ayat ini memberi makna larangan mengubah ciptaan Allah SWT.
[8]
Definisi dan Proses Tanam Benang di Wajah
Dalam mendapatkan kulit yang kembali cekang dan tidak berkeriput, sebahagian wanita pada masa kini mengambil jalan untuk melakukan rawatan kecantikan ekstrem di mana salah satunya adalah menggunakan proses tanam benang pada kulit atau lebih dikenali dengan
thread lift.
Menurut Pakar Estetik, Dr. Abdul Jamil Jamal Buhari, proses tanam benang (
threadlifting
) akan menggunakan benang jenis Polydioxanone (PDO) yang dimasukkan di bawah lapisan kulit menggunakan jarum yang sangat halus. Benang itu akan diserap pada kulit wajah dan badan selepas dua hingga empat bulan rawatan dijalankan. Benang yang diserap itu akan merangsang badan untuk menghasilkan kolagen. Kolagen yang terhasil oleh benang PDO membantu menegangkan kulit. Benang PDO ini hanya digunakan untuk menjahit luka dalaman.
Rawatan dimulakan dengan menyapukan krim kebas pada wajah supaya tidak rasa sakit ketika rawatan dijalankan. Kemudian, wajah akan dicuci dengan bersih dan memasukkan benang PDO ke dalam kulit menggunakan jarum khas. Biasanya untuk rawatan pada wajah benang yang digunakan berukuran antara 25 hingga 60 mililiter (mm) manakala pada tubuh pula berukuran 60 hingga 90 mm.
Penggunaan benang PDO dapat memberi hasil seperti:
Menganjalkan wajah dan leher seperti kulit pipi serta rahang
Meremajakan kulit wajah.
Mengurangkan kerutan pada wajah, garis senyum, kerutan pada dahi dan sudut mata.
Mencerahkan kulit wajah
Mengecilkan pori-pori.
Membuat wajah menjadi tirus.
Mengurangkan kulit berlapis di bawah dagu.
Menurut Dr. Abdul Jamil Jamal Buhari lagi, rawatan tanam benang tidak ada banyak kesan sampingan, cuma bengkak dan kemerahan untuk tempoh satu atau dua hari. Masalah jangkitan jarang berlaku. Mereka yang menjalani rawatan ini tidak dibenarkan membuat urutan pada muka dan tidak boleh mengadakan aktiviti lasak selama seminggu selepas rawatan kerana bimbang terkena sebarang jangkitan. Namun, empat jam selepas rawatan, mereka dibenarkan mencuci wajah mereka perlahan-lahan.
Menurut beliau lagi, selain menjalani rawatan penjagaan wajah sebegini, orang ramai seharusnya menjalani kegiatan hidup sihat dengan mengamalkan pemakanan seimbang dan sentiasa bersenam dan menggunakan produk kecantikan bersesuaian. Cuma, bagi mereka yang mahukan rawatan lebih segera dan berbaloi bagi merangsang kolagen, rawatan benang PDO mungkin boleh difikirkan kerana ia mampu bertahan sehingga dua tahun. Selepas tempoh itu, mereka digalakkan membuat rawatan ini lagi. Jika enggan, ia tidak memberi sebarang kesan negatif, sebaliknya wajah akan kembali seperti sebelum rawatan.
[9]
Selain itu, tanam benang adalah prosedur kosmetik yang dikenali dalam pengubatan estetika sebagai ‘teknik menganjalkan kulit wajah dengan pantas.’ Di setiap klinik, namanya biasanya berbeza-beza seperti
Happy Lift
,
Contour
 atau
Silhoutte Lift
. Prosedur ini hanya mengambil masa sekitar satu jam dengan sedikit rasa sakit dan waktu pemulihan yang singkat, jika dibandingkan dengan
Facelift
 tradisional.
[10]
Selanjutnya Dr. Maizan Khairun Nissa
[11]
 ada menyatakan, prosedur tanam benang adalah prosedur berisiko rendah dan jarang menyebabkan komplikasi. Tetapi seperti rawatan kecantikan lain, prosedur ini juga boleh menyebabkan kesan sampingan yang ringan. Kesan sampingan tanam benang biasanya dirasai di kawasan di mana benang ditanam. Di antara gejalanya adalah:
Terasa panas
Pedih
Kemerahan
Bengkak
Gejala ini tidak berbahaya dan akan hilang dalam masa beberapa hari. Sementara itu, dalam beberapa kes lain, penanaman benang juga boleh mencetuskan komplikasi yang serius. Walaupun jarang berlaku, berikut adalah risiko komplikasi yang masih perlu diwaspadai:
Tindak balas alahan kepada bahan benang, gatal-gatal hingga sesak nafas sekiranya berlaku kejutan anafilaktik (
anaphylactic shock
) akibat alahan.
Pendarahan.
Cekung pada muka di lokasi penanaman benang.
Benang beralih, menyebabkan kesan permukaan muka yang tidak rata.
Sakit dan rasa seperti ditarik pada muka.
Jangkitan di kawasan penanaman benang.
Bengkak lebih daripada 48 jam.
Sakit kepala dan demam.
Beliau mengingatkan, jika orang yang melakukan rawatan ini mengalami mana-mana daripada 8 tanda ini, hendaklah dia menghubungi doktor dengan segera untuk rawatan lanjut.
[12]
Rawatan: Antara Kecantikan dan Keperluan Perubatan
Pada asasnya, Islam mengharamkan sebarang bentuk pengubahan ciptaan asal bahagian tubuh seseorang yang dilakukan dengan alasan untuk kelihatan lebih cantik sama ada dengan cara penyambungan atau dengan cara pembedahan atau seumpamanya. Hal ini kerana, terdapat hadith yang melarang perkara tersebut sebagaimana diriwayatkan daripada Abdullah bin Mas‘ud R.A, beliau berkata:
لَعَنَ اللَّهُ الوَاشِمَاتِ والمــُوتَشِمَاتِ، والمــُـــتَنَمِّصَاتِ، والمــُـتَفَلِّجَاتِ لِلْحُسْنِ، المــُـغَيِّرَاتِ خَلْقَ اللَّهِ
Maksudnya:
 “
Allah melaknat wanita-wanita yang membuat tatu, yang meminta dilukiskan tatu, yang mencabut bulu-bulu wajah dan yang merenggangkan gigi untuk kecantikan, yang mengubah ciptaan Allah.
”
[13]
Hadith ini menunjukkan akan pengharaman semua perkara tersebut dan lafaz ‘laknat’ yang terdapat di dalamnya merupakan dalil bahawa ia termasuk dalam dosa-dosa besar. Selain itu, sebab kepada laknat itu turut dinyatakan dalam hadith melalui lafaz “المــُـغَيِّرَاتِ خَلْقَ اللَّهِ” iaitu sifat yang dikehendaki oleh orang yang membuat tatu, mencabut bulu wajah dan merenggangkan gigi. (Lihat
Fath al-Bari
, 10/373)
Manakala lafaz “المــُـتَفَلِّجَاتِ لِلْحُسْنِ” pula bermaksud mereka melakukan perbuatan tersebut — yakni merenggangkan gigi — kerana ingin mencantikkannya lagi. Oleh yang demikian, terdapat isyarat yang menunjukkan bahawa hukum haram itu ditujukan kepada sesiapa yang melakukannya demi kecantikan semata-mata. Adapun jika kerana adanya keperluan mendesak seperti tujuan perubatan atau menghilangkan aib dan seumpamanya, maka ia adalah diharuskan.
[14]
Selain daripada itu, al-Hafiz Ibn Hajar al-‘Asqalani ketika mensyarahkan hadith ini juga ada menyebutkan, difahami daripada lafaz “المــُـتَفَلِّجَاتِ لِلْحُسْنِ” bahawa ia adalah perbuatan tercela jika mereka melakukan perbuatan tersebut untuk tujuan kecantikan. Namun, jika adanya keperluan bagi perkara tersebut seperti untuk rawatan, maka ia adalah diharuskan.
[15]
Di samping itu, Dr. Soleh al-Fauzan menjelaskan lagi, pengikat iaitu lafaz “لِلْحُسْنِ” yakni untuk kecantikan tambahan, yang terdapat dalam hadith di atas menunjukkan bahawa larangan tersebut adalah khusus sekiranya ia dilakukan dengan tujuan mendapatkan kecantikan tambahan pada kejadian yang sedia ada (normal). Sekiranya dilakukan untuk merawat atau menghilangkan aib, maka hukumnya adalah diharuskan. Ini menunjukkan bahawa bukan semua bentuk perubahan itu diharamkan. Bahkan, huruf ‘lam’ yang terdapat pada lafaz “لِلْحُسْنِ” ini adalah untuk menjelaskan sebab (التعليل), sekali gus mengecualikan urusan yang melibatkan rawatan dan seumpamanya daripada larangan tersebut.
[16]
Hukum Tanam Benang (
Thread Lift
)
Berbalik kepada persoalan yang diajukan, secara umumnya rawatan kecantikan melalui prosedur tanam benang sebagaimana dinyatakan di atas adalah bertujuan untuk menegangkan kulit wajah melalui penghasilan kolagen oleh benang PDO yang diserap. Dr. Soleh al-Fauzan dalam bukunya yang berkaitan pembedahan kecantikan ada membawakan satu
dhawabit
umum bagi pengubahan yang diharamkan iaitu:
إِحْدَاثُ تَغْيِيرِ دَائِمٍ فِي خِلْقَةٍ مَعْهُودَةٍ
Maksudnya:
 “
Mengadakan sesuatu yang baru dengan cara membuat pengubahan yang kekal pada kejadian yang asal
.”
Pengubahan tersebut boleh jadi dengan cara menambah seperti suntikan kecantikan, menanam atau seumpamanya, ataupun dengan menghilangkan sebahagian tisu badan seperti menyedut lemak, ataupun dengan mengubah rupa bentuk sebahagian anggota, sama ada dengan membesarkannya, mengecilkannya atau mengetatkannya.
Manakala lafaz “دَائِم” di sini pula merujuk kepada kesannya itu kekal dalam suatu tempoh yang lama seperti berbulan-bulan atau bertahun-tahun, dan tidak semestinya kekal sepanjang hayatnya. Justeru, pengikat ini mengeluarkan pengubahan yang bertempoh (التغيير المؤقت) yang mana kesannya itu tidak kekal lebih daripada beberapa hari.
Kemudian, lafaz “خِلْقَة مَعْهُودَة” pula merujuk kepada kejadian yang asal atau normal mengikut
sunnah kauniyyah
. Misalnya, orang yang sudah lanjut usianya akan mempunyai kedutan pada wajah mereka. Manakala orang yang masih muda pula, kedutan yang terdapat pada wajahnya dengan rupa yang hodoh dikira sebagai kejadian yang tidak normal.  Pengikat “خِلْقَة مَعْهُودَة” meliputi perubahan atas beberapa sebab:
Mengubah kejadian yang asal demi kecantikan tambahan semata-mata seperti tatu, mencabut bulu-bulu wajah dan merenggangkan gigi serta apa-apa pembedahan kosmetik yang disandarkan kepadanya yang dilakukan pada kejadian yang asal mengikut uruf kebanyakan manusia.
Mengubahnya untuk tujuan menyeksa seperti membutakan mata, memotong telinga dan seumpamanya.
Mengubahnya untuk tujuan penyamaran dan melarikan diri daripada pihak berkuasa keselamatan.
Justeru, terkeluar daripada pengikat ini mengubah kejadian yang tidak normal seperti rawatan bagi penyakit, kecederaan, kehodohan dan keaiban yang asal atau keaiban yang mendatang yang menyebabkan kemudaratan pada anggota fizikal atau jiwa. Begitu juga tidak termasuk di dalamnya, pengubahan yang diizinkan oleh syarak seperti khitan dan menjatuhan hukuman syariah.
[17]
Begitu juga Dr. Soleh al-Fauzan ada menetapkan tiga syarat bagi mengharuskan penggunaan suntikan kolagen pada bahagian-bahagian tubuh badan:
Hendaklah kolagen tersebut diambil daripada bahan yang suci seperti lembu yang disembelih.
Hendaklah doktor telah memastikan bahawa tiada mudarat pada suntikan tersebut.
Hendaklah tujuan suntikan itu adalah untuk merawat keaiban yang bukan asli dan menghilangkan kehodohan, seperti membuang kedutan yang luar biasa. Adapun jika kesan rawatan itu membawa kepada penipuan atau mengubah ciptaan Allah, maka ia tidak dibolehkan, seperti membuang kedutan yang biasa muncul bagi orang yang sudah tua.
[18]
Kesimpulannya
Berdasarkan kepada perbahasan di atas,
kami berpendapat bahawa prosedur menanam benang sebagaimana yang dinyatakan di atas adalah diharuskan sekiranya ada keperluan bagi melakukannya seperti untuk menghilangkan aib kerana kedutan yang berlebihan di wajahnya sehingga menampakkannya lebih tua dan berusia daripada umurnya yang sebenar, untuk tujuan rawatan dan seumpamanya.
Selain itu, ia juga terikat dengan syarat prosedur tersebut tidak memberikan mudarat kepada penerima rawatan tersebut.
Adapun jika prosedur menanam benang ini dilakukan untuk kecantikan tambahan semata-mata (
tahsiniyyah
)
, bukan untuk mengembalikan kecantikan yang hilang, akibat penuaan yang tidak normal kerana pemakanan yang tidak sihat, penyakit, kemalangan, kecuaian menjaga kesihatan dan seumpamanya, maka ia adalah dilarang dan tidak dibenarkan kerana dikhuatiri ia termasuk dalam pengubahan yang diharamkan. Inilah pendapat yang dilihat lebih selamat dan berhati-hati (
ihtiyat
).
Walau bagaimanapun, kami turut menasihatkan agar seseorang yang ingin mendapatkan rawatan dengan prosedur ini, sebaiknya rujuklah terlebih dahulu pakar bagi membuat pemeriksaan dan mendapatkan nasihat daripada pakar sebelum melakukannya — yakni sama ada rawatan itu sesuai ataupun tidak buat mereka — bagi mengelakkan sebarang komplikasi-komplikasi yang tidak diinginkan.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh 29 Julai 2022M bersamaan 29 Zulhijjah 1443H
[give_form id=”14962″]
[1]
 Surah al-Nur: 31
[2]
 Lihat
Fi Zilal al-Quran
, 4/2512.
[3]
 Surah al-A‘raf: 32
[4]
 Lihat
Mukhtasar Tafsir Ibn Kathir
, 2/15.
[5]
 Lihat
al-Fiqh al-Manhaji
, 3/89-90.
[6]
 Surah al-Rum: 30
[7]
 Surah al-Nisa’: 119
[8]
 Lihat
Jami‘ al-Bayan ‘an Ta’wil Ay al-Quran,
9/222.
[9]
 Lihat rencana bertajuk
Kekalkan keremajaan kulit
oleh Dr Abdul Jamil Jamal Buhari.  Diterbitkan pada 6 Januari 2017 di portal Berita Harian,
https://www.bharian.com.my/bhplus-old/2017/01/230855/kekalkan-keremajaan-kulit
. Diakses pada 27 Julai 2022.
[10]
 Heinrichs, HL; Kaidi,
“Subperiosteal facelift: a 200-case, 4-year review”: Plastic and Reconstructive Surgery
 (AA: 1998), 102 (3): 843–55.
[11]
 Beliau ialah seorang doktor, pensyarah dan penulis yang aktif. Dalam kesibukannya bertugas sebagai pakar jantung, beliau juga fokus menulis artikel kesihatan.
[12]
 Lihat artikel bertajuk: ‘Tanam Benang,’ yang ditulis oleh Dr. Maizan Khairun Nissa dan ditinjau oleh Dr. Reni Utari,
https://www.sehatq.com/tindakan-medis/tanam-benang
. Diakses pada 27 Julai 2022.
[13]
 Riwayat al-Bukhari (4886)
[14]
 Lihat
al-Minhaj Syarh Sahih Muslim
,
 14/107.
[15]
 Lihat
Fath al-Bari
, 10/372.
[16]
 Lihat
al-Jirahah al-Tajmiliyyah
,
 hlm. 73.
[17]
 Lihat
al-Jirahah al-Tajmiliyyah
, hlm. 74-75.
[18]
 Lihat
al-Jirahah al-Tajmiliyyah
, hlm. 351.


#1072: Ayat al-Quran Hilang dari Mushaf

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum ustaz. Baru-baru ini, dikatakan berlaku satu perkara yang boleh kita katakan pelik, apabila seorang lelaki mendapati terdapat beberapa helaian al-Quran yang mana ayatnya hilang daripada mushaf. Boleh ustaz beri ulasan tentang isu ini?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Membaca al-Quran merupakan amalan yang sangat dituntut di dalam Islam. Begitu juga, akan diberi pelbagai ganjaran dan kelebihan bagi sesiapa yang membaca al-Quran sepertimana hadith yang diriwayatkan oleh Muhammad bi Ka’ab al-Qurazi menyebut, aku mendengar daripada Abdullah bin Mas’ud RA berkata, Nabi SAW bersabda:
مَنْ قَرَأَ حَرْفًا مِنْ كِتَابِ اللَّهِ فَلَهُ بِهِ حَسَنَةٌ
Maksudnya
: “
Sesiapa yang membaca satu huruf daripada Kitabullah (al-Quran) maka baginya satu kebaikan.”
[1]
Selain itu, di antara kelebihan membaca al-Quran ianya boleh memberi syafaat ketika pada hari kiamat kelak. Ini seperti hadith yang diriwayatkan ole Abu Umamah RA bahawa ia mendengar Nabi SAW bersabda:
اقْرَءُوا الْقُرْآنَ فَإِنَّهُ يَأْتِي يَوْمَ الْقِيَامَةِ شَفِيعًا لأَصْحَابِهِ
Maksudnya
:
Bacalah al-Quran, kerana sesunggunhnya ia akan datang pada hari kiamat memberi syafaat kepada sesiapa yang membacanya.
[2]

Makna al-Quran
Menurut
al-Qamus al-Muhit
, al-Quran dari sudut bahasa bermaksud
al-Tanzil
 (
التَّنْزيل
) iaitu yang diturunkan.
[3]
 Menurut
al-Mu’jam al-Wasit,
 al-Quran adalah kata terbitan daripada
al-Qiraah
(
القراءة
), iaitu bacaan sebagaimana firman Allah SWT:
إِنَّ عَلَيْنَا جَمْعَهُ وَقُرْآنَهُ ﴿١٧) فَإِذَا قَرَأْنَاهُ فَاتَّبِعْ قُرْآنَهُ
Maksudnya:
 “
Sesungguhnya Kamilah yang berkuasa mengumpulkan Al-Quran itu (dalam dadamu), dan menetapkan bacaannya (pada lidahmu); Oleh itu, apabila Kami telah menyempurnakan bacaannya (kepadamu, dengan perantaraan Jibril), maka bacalah menurut bacaannya itu.”

[4]
Kata
qur’anah
 (bacaannya) pada ayat di atas bererti
qira’atuh
 (bacaannya/cara membacanya).
[5]
Firman Allah SWT:
وَقُرْآنَ الْفَجْرِ ۖ إِنَّ قُرْآنَ الْفَجْرِ كَانَ مَشْهُودًا
Maksudnya:
 “
Dan (dirikanlah) sembahyang subuh sesungguhnya sembahyang subuh itu adalah disaksikan (keistimewaannya).”
[6]
Dikatakan juga bahawa al-Quran adalah
majaz
 (kiasan) bagi solat, sebab itu ditafsirkan firman Allah SWT di atas dengan solat Fajr, dan dinamakan al-Quran kerana ianya adalah rukun sebagaimana dinamakan ruku’ dan sujud. Dikatakan juga sesungguhnya kalimah al-Quran digunakan dengan makna yang hakiki (sebenar).
[7]
Dari sudut Istilah, al-Quran adalah
kalamullah
 yang diturunkan oleh Malaikat Jibril kepada Nabi Muhammad SAW untuk hidayah bagi manusia semuanya.
[8]
Syeikh Muhammad Ali al-Sobuni pula mendefinisikan: Al-Quran adalah Kalam Allah yang mukjizat yang diturunkan kepada penutup segala Nabi dan Rasul melalui Malaikat Jibril AS yang ditulis pada mashaf-mashaf yang dipindahkan kepada kita secara mutawatir dengan membacanya adalah ibadah bermula dengan surah al-Fatihah dan diakhiri dengan surah al-Nas.
[9]
Makna al-Quran yang disepakati oleh Ulama’ Usul, fuqaha’ dan Ulama’ Bahasa – Al-Quran adalah Kalam yang mukjizat yang diturunkan kepada Nabi Muhammad SAW pada mashaf yang dipindahkan secara mutawattir dan membacanya adalah Ibadah.
[10]

Maksud Mushaf
[11]
 al-Quran
Syeikh Muhammad bin Umar dalam mendefinisikan maksud al-mushaf menyatakan: Dan dimaksudkan dengan Mushaf adalah setiap benda yang ditulis padanya sesuatu daripada al-Quran dengan tujuan pembelajaran seperti kayu atau tiang atau dinding.
[12]
Menurut
al-Mausu’ah al-Fiqhiyyah al-Kuwaitiyah
:
Al-Mushaf
 adalah nama yang ditulis padanya kalam Allah SWT antara dua kulit. Mushaf pula adalah apa yang terkandung di dalamnya keseluruhan ayat al-Quran atau apa yang disebut sebagai mushaf secara uruf atau ditulis padanya sedikit ayat al-Quran seperti hizib.
[13]
Ini jelas, sifat mushaf itu adalah sesuatu yang ditulis di atasnya ayat al-Quran. Justeru, bagi memahami apa yang dimaksudkan dengan tulisan, Syeikh Sulaiman bin Muhammad al-Bujairimi menyebut di dalam Hasyiahnya, bahawa tulisan (
كِتَابَةً
) bemaksud yang tertulis di atasnya, iaitu apa yang terdapat padanya tulisan, seperti lembaran dan kain sama ada ditulis padanya dengan menggunakan dakwat atau selainnya, dan begitu juga ukiran berbentuk huruf pada batu, kayu atau pada tanah di permukaan bumi. Jika sekiranya melukis bentuk huruf di udara atau air maka ia bukanlah sebagai tulisan mengikut pandangan mazhab seperti yang disebut al-Ziadi.
[14]
Justeru, Ia dikira mushaf sekiranya apa yang terkandung di dalamnya keseluruhan ayat al-Qur’an, atau ia yang dikenali sebagai mushaf secara uruf dan adat, walaupun ia ayatnya sikit seperti 1 hizb sepertimana yang dinyatakan oleh al-Qalyubi ataupun kurang daripada itu, seperti kertas yang mengandungi beberapa surah al-Quran, papan, atau tempat yang bertulis.
[15]
Al-Kasani menyatakan: “Dan dikatakan bahawa al-Quran itu mushaf. Hal ini kerana ia telah dikumpulkan daripada pelbagai lembaran daripada tangan para Sahabat, dan dikatakan: Kerana ia mengumpulkan dan memuatkan – secara ringkasan- semua yang ada dalam kitab para nabi dan lembaran mereka secara tidak terperinci”.
[16]
Perbezaan antara Mushaf dan al-Quran
Daripada sudut perbahasan bahasa bagi lafaz “Quran” dan lafaz “Mushaf”, dan apa yang didefinisikan berkenaannya, Dapat difahami perbezaan antara al-Quran dan Mushaf, iaitu:
Mushaf
 ialah nama bagi apa yang ditulis padanya ayat-ayat al-Quran, yang digabungkan dan dikumpulkan antara dua kulit buku, Manakala al-Quran ialah nama bagi Kalam Allah yang tertulis di dalam Mushaf.
[17]
Selain itu, di dalam Buku Garis Panduan Pembuatan, Pengendalian, Penjualan Dan Pelupusan Bahan-bahan Penerbitan Dan Perhiasan Yang Mengandungi Ayat-ayat Suci Al-Quran menyebut: Bagi menyentuh dan membawa mashaf al-Quran yang lengkap, pengendali hendaklah mempunyai wudhu’ serta tidak berhadas besar kecuali Al-Quran dalam format cakera optik seperti CD, Brail dan paparan skrin telefon bimbit.
[18]
Sebagai kesimpulan, kami menyatakan bahawa mushaf bermaksud apa yang ditulis padanya al-Quran secara keseluruhan ataupun sebahagiannya secara juzuk ataupun hizib.

Janji Allah Terhadap al-Quran
Allah SWT telah menurunkan al-Quran kepada Nabi-Nya Muhammad SAW dan bersama penurunan itu, Allah SWT telah berjanji bahawa Dia yang akan menjaganya. Firman Allah SWT:
إِنَّا نَحْنُ نَزَّلْنَا الذِّكْرَ وَإِنَّا لَهُ لَحَافِظُونَ
Maksudnya:
 “
Sesungguhnya Kamilah yang menurunkan Al-Quran, dan Kamilah yang memelihara dan menjaganya.
”
[19]
Kata Imam al-Tabari ketika mentafsirkan ayat ini:
al-Zikr
 adalah al-Quran. Kata beliau lagi:
Dan Kami (Allah) sangat memeliharanya daripada sebarang tokok tambah sebarang kebatilan yang bukan daripadanya. Ataupun dari sebarang kekurangan daripadanya dari sudut hukum-hakam, hudud, serta kefardhuan-kefardhuannya.
[20]

Kata Ibn Kathir pula: “
Allah menegaskan bahawa Dialah yang menurunkan al-Zikr iaitu al-Quran dan Dialah yang memeliharanya dari sebarang pengubahan dan penyelewengan
.”
[21]
Manakala di dalam surah yang lain pula, Allah SWT berfirman:
وَلَئِن شِئْنَا لَنَذْهَبَنَّ بِالَّذِي أَوْحَيْنَا إِلَيْكَ ثُمَّ لَا تَجِدُ لَكَ بِهِ عَلَيْنَا وَكِيلًا
Maksudnya:
 “
Dan sekiranya Kami kehendaki nescaya Kami akan hilangkan apa-apa yang telah Kami wahyukan kepada kamu kemudian kamu tidak akan beroleh sebarang pembela terhadap Kami untuk mengembalikannya.
”
[22]
Mengulas ayat ini, al-Imam al-Tabari menukilkan kata-kata daripada Abdullah Ibn Mas’ud
R.A
 bahawa beliau mentakwilkan ayat ini dengan katanya: Allah menghilangkan apa-apa yang diwahyukan kepadanya itu adalah dengan cara mengangkatnya dari dada-dada para
qurra
’.
[23]
Manakala al-Imam al-Qurthubi ketika menafsirkan ayat ini beliau berkata: Sebagaimana Kami mampu untuk menurunkan al-Quran ini begitu juga Kami mampu untuk menghilangkannya iaitu
ia dilupakan di sisi manusia
.
Syeikh al-Sya’rawi berkata:
Siyaq
 ayat ini menunjukkan bahawa perkara ini tidak berlaku pun kerana Allah SWT berfirman: ‘
وَلَئِن شِئْنَا
’ iaitu ‘
Kalaulah Kami berkehendak, maka Kami boleh melakukan perkara itu
’. Ini menunjukkan perbuatan itu tidak berlaku. Makna yang dikehendaki daripada ayat ini adalah untuk menjelaskan bahawa perkara itu boleh berlaku. Tujuannya adalah untuk membersihkan kedudukan Nabi SAW, dan bahawasanya Baginda SAW tidak ada sebarang kaitan dengan al-Quran (kerana al-Quran semuanya datang daripada Allah SWT).
[24]
Nas Hadis tentang Pemeliharaan al-Quran dan Kemudian Diangkat
Terdapat banyak nas hadis yang menunjukkan pemeliharaan al-Quran dan akhirnya diangkat sehingga tiada sebarang ayat pun yang tinggal, antaranya:
Pertama
: Daripada Abdullah bin Mas’ud RA:
لَيُسْرَيَنَّ عَلَى الْقُرْآنِ ذَاتَ لَيْلَةٍ فَلا يُتْرَكُ آيَةٌ فِي مُصْحَفٍ وَلا فِي قَلْبِ أَحَدٍ إِلا رُفِعَتْ
Maksudnya
:
“Akan ditinggalkan al-Quran  pada malam tersebut dan tidak akan kekal satu ayat di dalam mushaf (al-Quran) dan juga di dalam hati seseorang melainkan ia (al-Quran) telah diangkat.”
[25]
Berdasarkan apa yang diriwayatkan berkaitan bab ini apa yang disebut oleh Muhammad bin Nasr pada bangun di waktu malam, daripada hadis Abdullah bin Amr, beliau berkata:
“Tidak akan berlaku kiamat sehingga al-Quran itu kembali sebagaimana ia diturunkan. Padanya bunyi di sekitar arasy seperti bunyi lebah.”
 Lalu berkata:
“Kamu baca tetapi tidak beramal denganku”.
Daripada Hassan: Allah SWT tidak mengutus seorang rasul melainkan diturunkan bersamanya kitab, sama ada ia diterima oleh kaumnya atau Kami angkatnya kembali, berdasarkan firman Allah SWT:
أَفَنَضْرِبُ عَنكُمُ الذِّكْرَ صَفْحًا أَن كُنتُمْ قَوْمًا مُّسْرِفِينَ
Maksudnya:

Patutkah Kami membiarkan kamu dengan mengenepikan dan menjauhkan peringatan Al-Quran daripada kamu, kerana kamu telah menjadi kaum yang melampau buruk keadaannya? (Tidak! Kami tidak akan biarkan, bahkan Kami tetap mengingatkan kamu, sama ada kamu mahu menerimanya atau sebaliknya).
[26]
Jika mereka tidak mahu menerimanya maka Kami akan meletakkannya ke dalam hati-hati orang lain. Tetapi mereka menjawab:
“Kami terimanya wahai Tuhan kami, jika kamu tidak mahu beramal dengannya akan kami angkat dan tidak akan turun daripadanya lagi di atas muka bumi ini.”
 Telah berkata al-Laith bin Sa’ad:
“Dikatakan al-Quran itu terangkat apabila manusia mula meninggalkan al-Quran.”
[27]
Kedua
: Daripada Huzaifah bin al-Yaman RA:
يدرُسُ الإسلامُ كما يدرُسُ وَشيُ الثَّوبِ حتَّى لا يُدرَى ما صيامٌ، ولا صلاةٌ، ولا نسُكٌ، ولا صدَقةٌ، ولَيُسرى على كتابِ اللَّهِ عزَّ وجلَّ في ليلَةٍ، فلا يبقى في الأرضِ منهُ آيةٌ، وتبقَى طوائفُ منَ النَّاسِ الشَّيخُ الكبيرُ والعجوزُ، يقولونَ: أدرَكْنا آباءَنا على هذِهِ الكلمةِ، لا إلَهَ إلَّا اللَّهُ، فنحنُ نقولُها فقالَ لَهُ صِلةُ: ما تُغني عنهم: لا إلَهَ إلَّا اللَّهُ، وَهُم لا يَدرونَ ما صلاةٌ، ولا صيامٌ، ولا نسُكٌ، ولا صدقةٌ؟ فأعرضَ عنهُ حُذَيْفةُ، ثمَّ ردَّها علَيهِ ثلاثًا، كلَّ ذلِكَ يعرضُ عنهُ حُذَيْفةُ، ثمَّ أقبلَ علَيهِ في الثَّالثةِ، فقالَ: يا صِلةُ، تُنجيهِم منَ النَّار ثلاثًا
.
Maksudnya:

“Ajaran Islam akan terhakis sebagaimana terhakisnya baju sehingga tidak diketahui apa itu puasa, apa itu solat, apa itu ibadat, apa itu sedeqah dan akan ditinggalkan kitab Allah di malam hari sehingga tidak tersisa di muka bumi ini satu ayat pun. Golongan yang tersisa itu ialah kelompok manusia yang lanjut usia dan lemah, lalu mereka berkata: Kami menemui bapa-bapa kami di atas kalimat “Tiada Tuhan yang berhak di sembah melainkan Allah”, maka kami pun mengucapkannya. Shilah berkata kepadanya: kalimat “Tiada Tuhan yang berhak disembah melainkan Allah” tidak cukup mereka. Ini kerana, mereka tidak tahu apa itu solat, apa itu puasa, apa itu ibadah dan apa itu sedekah. Maka Huzaifah berpaling daripadanya, namun dia menolaknya dan hal itu dilakukan sebanyak tiga kali dan pada kali ketiga, Huzaifah berkata: “Wahai Shilah, kamu telah menyelamatkan mereka dari neraka”. Huzaifah mengucapkannya sebanyak tiga kali.”
[28]
Hadis ini menunjukkan akan keadaan umat Islam di akhir zaman disebabkan kejahilan tetapi dalam masa yang sama masih berpegang dengan kalimah tauhid. Manakala makna matan ini ialah
“akan ditinggalkan kitab Allah di malam hari sehingga tidak tersisa di muka bumi ini satu ayat pun”
 akan datang satu hari di mana kitab Allah akan dipadamkan dan dihilangkan daripada dada-dada manusia dan juga kertas sehingga tidak tinggal satu ayat pun, bahkan ia diangkat ke langit. Kesimpulannya al-Quran ini akan diangkat kembali kepada-Nya.
[29]
Nas ini dengan jelas menunjukkan saat al-Quran dihapuskan daripada mushaf, maka itu merupakan tanda-tanda kiamat. Hal ini terjadi kepada semua mushaf dan bukan sebuah atau dua buah sahaja. Inilah yang difahami.

Pendapat Ulama
Kami kemukakan di sini beberapa pandangan ulama, antaranya:
Pertama
: Amru Bin Dinar berkata:
“Aku mendapati ramai guru-guru kami sejak 70 tahun berkata: “Al-Quran adalah Kalam Allah datang daripada-Nya dan kepada-Nya akan kembali.”
Kedua
: Ibn Rajab berkata:
“Perkara pertama yang diangkat daripada ilmu adalah ilmu bermanfaat…..sehingga tiada kekal kecuali al-Quran dalam mushaf, dan kemudian diangkatnya pada akhir zaman.”
Ketiga
: Syeikh al-Islam berkata:
“Al-Quran akan diangkat pada akhir zaman daripada mushaf dan dada sehingga tiada kekal pada dada manusia walau satu kalimah dan pada mushaf walau satu huruf.”
[30]

Kesimpulan
Setelah meneliti nas-nas Al-Quran dan juga hadith-hadith yang berkaitan, jelas di sini menunjukkan bahawa al-Quran tetap terpelihara sehingga hari kiamat dan sehingga apa yang telah ditentukan oleh Allah SWT.
Justeru, apa yang berlaku sepertimana dalam soalan di atas bukanlah bermaksud al-Quran itu diangkat ke langit, kerana maksud yang sebenarnya ialah diangkat semua iaitu hilang huruf dan ayat dari mushaf begitu jua dengan ketiadaan huffaz.
Kami berpendapat kejadian yang berlaku adalah disebabkan beberapa perkara yang perlu diambil kira. Antaranya:
Berlakunya salah cetak terhadap mushaf itu.
Mutu kualiti kertas yang digunakan adalah dari jenis yang rendah.
Semakan yang tidak rapi terhadap mushaf tersebut.
Terlangkah atau terlangkau ayat ketika proses percetakan berlaku.
Mutu dakwat yang digunakan kurang berkualiti yang mana boleh membawa kepada hakisan.
Kami berpendapat sedemikian kerana, terdapat banyak lagi syarikat percetakan yang berwibawa seperti
Majma’ Malik al-Fahd
 yang terletak di Madinah, Arab Saudi tidak berlaku masalah seperti ini.
Justeru kami menasihati orang ramai jika terdapatnya ayat-ayat yang terhapus dari mushaf maka hendaklah dibawakan kepada badan agama yang berautoriti untuk diajukan aduan dan semakan.
Seterusnya, kita boleh mengambil manfaat dari apa yang berlaku untuk kita memupuk rasa kasih, cinta dan menjunjung Al-Quran seterusnya belajar, membaca serta mentadabbur maknanya dan dijadikan pedoman.
Diriwayatkan daripada Abdullah bin ‘Amr, katanya:
لَا تَقُومُ السَّاعَةُ حَتَّى يَرْجِعَ الْقُرْآنُ حَيْثُ نَزَلَ، لَهُ دَوِيٌّ حَوْلَ الْعَرْشِ، كَدَوِيِّ النَّحْلِ، يَقُولُ الرَّبُّ: مَا لَكَ؟ فَيَقُولُ: يَا رَبِّ، أُتْلَى، وَلا يُعْمَلُ بِي
Maksudnya:
“Tidak akan terjadi hari kiamat sampai al-Qur’an itu dikembalikan ke tempat asal turunnya, ia mempunyai dengungan di sekitar Arasy sebagaimana dengungan lebah. Allah SWT berfirman: ‘Ada apa denganmu?’ Ia (Al-Qur’an) menjawab, ‘Wahai Rabb-ku, aku ini dibaca namun tidak diamalkan.”
[31]
Akhir kalam, marilah sama-sama kita berdoa agar kita semua diberikan kefahaman untuk memahami al-Quran, seterusnya mengamalikannya di dalam kehidupan seharian.
Amin.
Bertarikh: 1 Ogos 2022 bersamaan 3 Muharram 1443H
[give_form id=”14962″]
[1]
 Riwayat al-Tirmizi (2910)
[2]
 Riwayat Muslim (804)
[3]
 Lihat
al-Qamus al-Muhit
, 1/49
[4]
 Surah al-Qiyamah: 17-18
[5]
 Lihat
al-Mu’jam al-Wasit,
2/722
[6]
 Surah al-Isra’: 78
[7]
 Lihat
Mu’jam Alfaz al-Quran al-Karim
, 2/197-198
[8]
 Lihat
al-Quran wa I’jazuhu al-‘Ilm
, hlm. 2
[9]
 Lihat
al-Tibyan fi ‘Ulum al-Quran,
 hlm. 8
[10]
 Lihat
Mabahith fi Ulum al-Quran
, hlm. 21
[11]
 Boleh dibaca dengan mushaf, mashaf dan mishaf mengikut ahli
lughah
 (pakar bahasa).
[12]
 Lihat
Nihayah al-Zain
, hlm. 32
[13]
 Lihat
al-Mausu’ah al-Fiqhiyyah al-Kuwaitiyyah
, 38/5
[14]
 Lihat
Hasyiah al-Bujairimi al-Khatib
, 3/498
[15]
 Lihat
Hasyiah al-Dusuqi ‘ala al-Syarh al-Kabir
, 1/125 dan
Hasyiah al-Qalyubi ‘ala Minhaj al-Talibin,
 1/35
[16]
 Lihat
Basair Dzawi al-Tamyiz fi Lataif al-Kitab al-Aziz
, 1/87
[17]
 Lihat
Bada’i al-Sana’i fi Tartib al-Sharaie’
, 3/8-9
[18]
 Lihat
Garis Panduan Pembuatan, Pengendalian, Penjualan Dan Pelupusan Bahan-bahan Penerbitan Dan Perhiasan Yang Mengandungi Ayat-ayat Suci Al-Quran JAKIM
, hlm. 7
[19]
 Surah al-Hijr: 9
[20]
 Lihat
Tafsir al-Tabari,
17/68
[21]
 Lihat
Tafsir al-Quran al-Azim
, 4/527
[22]
 Surah al-Isra’: 86
[23]
 Lihat
Tafsir al-Tabari,
 1/290
[24]
 Lihat
Tafsir al-Sya’rawi
, 14/8725
[25]
 Riwayat al-Darimi (3209) dengan sanad yang sahih
[26]
 Surah al-Zukhruf: 5
[27]
 Lihat
Fath al-Mannan
,
10/488
[28]
 Riwayat Ibn Majah (4039). Al-Hafiz Ibn Hajar menyatakan sanad bagi hadis ini kuat.
[29]
 Lihat

Lum’ah al-I’tikad
,
7/9
[30]
 Lihat
Majmu’ al-Fatawa
, 3/198
[31]
 Riwayat al-Darimi dalam
al-Radd ‘ala al-Jahmiyyah
 (343) dan al-Dailami dalam
al-Firdaus
 (7513). Al-Baghawi turut menukilkan dalam
Syarh al-Sunnah
(1/317) dan
Ma’alim al-Tanzil
(5/127). Al-Qurtubi menukilkan dalam
Jami’ al-Ahkam fi Tafsir al-Quran
 (10/326). Al-Jurqani dalam
al-Abatil wa al-Manakir
 (2/342) menilai riwayat ini sebagai bathil.


#1073: Hukum Menjadi Penulis Upahan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum ustaz. Apa hukum menjadi penulis upahan?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Penulis ialah seseorang yang menulis sesuatu sama ada bersifat buku, risalah atau surat. Begitu juga dengan tesis. Penulis pada zaman kini boleh dibahagikan kepada pelbagai jenis ruang dan tempat penulisan tersebut sama ada dalam
medsos
atau buku, mahupun akhbar dan majalah.
Rasulullah SAW juga telah menggunakan penulis dalam menulis wahyu yang dikenali sebagai
katib al-wahyi,
khususnya penulisan wahyu Ilahi agar ia terpelihara, mudah dihafaz dan dibaca oleh orang Islam. Antara penulis wahyu Rasulullah SAW:
Zaid bin Thabit
Muawiyah bin Abi Sufyan
Ubai bin Ka’ab
Zubair bin ‘Awwwam
Adapun penulis mushaf atau Quran seperti penulis khat al-Quran yang terkenal Syeikh Uthman Taha, maka ianya amat dipuji dan termasuk dalam mizan hasanatnya pada hari Kiamat kelak kerana manfaat kepada ummah hasil daripada cetakan melalui tangannya yang menulis wahyu Allah. Sudah tentu ini amat mulia. Begitu juga penulisan hadith Nabi SAW atau sunnah yang dihimpunkan juga termasuk dalam tugasan yang amat mulia. Bagaimana Imam Malik dengan kitab Muwatta’nya, Imam Ahmad dengan Musnad, Imam al-Syafi’i dengan Musnad, Imam Bukhari, Imam Muslim dengan kitab Sahih masing-masing, Imam Abu Daud, Imam Turmuzi, Imam Nasa’ie, Imam Ibn Majah dengan kitab Sunan masing-masing dan ramai lagi penulis hadith Rasulullah SAW atau pensyarah hadis Nabi SAW seperti al-Hafiz Ibn Hajar, Imam Nawawi, Syeikh Mulla Ali al-Qari, dan lain-lain. Mereka dianggap bintang dalam mengembangkan ilmu hadith hasil penulisan mereka.
Penulis juga terkenal pada zaman Rasulullah SAW seperti pernah diperintahkan kepada Saidina Ali untuk menulis kandungan perjanjian Hudaibiyyah pada tahun 6 Hijrah. Begitu juga Rasulullah SAW mempunyai penulis yang menghantar surat kepada raja-raja seperti Rom, Parsi, Mesir dan lain-lain.
Amalan seperti ini diteruskan lagi pada zaman sahabat. Surat khalifah dihantar sama ada kepada ketua-ketua negara atau gabenor mahupun panglima tentera. Saidina Umar bin Abdul Aziz banyak mengutuskan surat agar dapat dilaksanakan dasar-dasar kerajaan.
Untuk menjawab persoalan di atas, saya bahagikan kepada dua.
Pertama
, upah sebagai penulis seperti akhbar-akhbar utama untuk mendapatkan bahan-bahan berita mahupun maklumat yang sarat dengan pengetahuan dan fakta. Ia diupah dan digaji berdasarkan keupayaan dan kemampuannya dalam melaksanakan tugas penulisan tersebut mengikut kehendak dan terma yang disepakati. Penulisan seperti ini tidaklah menjadi kesalahan bahkan ia adalah amat baik dalam mengasah akal serta ketajaman fikiran di samping gaya penulisan yang boleh memikat seramai mungkin khalayak pembaca.
Kedua,
upah sebagai penulis untuk propaganda yang jelas berlaku penipuan fakta, bahasa yang kasar, yang penuh dengan satira dan maklumat yang menyimpang. Penulisan seperti ini dengan mengambil upah, hukumnya adalah haram kerana ia termasuk dalam penipuan. Antaranya menisbahkan kepada yang bukan sebenarnya. Firman Allah SWT:
فَوَيْلٌ لِّلَّذِينَ يَكْتُبُونَ الْكِتَابَ بِأَيْدِيهِمْ ثُمَّ يَقُولُونَ هَٰذَا مِنْ عِندِ اللَّهِ لِيَشْتَرُوا بِهِ ثَمَنًا قَلِيلًا ۖ فَوَيْلٌ لَّهُم مِّمَّا كَتَبَتْ أَيْدِيهِمْ وَوَيْلٌ لَّهُم مِّمَّا يَكْسِبُونَ
Maksudnya:
Kecelakaan besar bagi orang-orang yang menulis Kitab Taurat dengan tangan mereka (lalu mengubah Kalam Allah dengan rekaan-rekaan mereka), kemudian mereka berkata: “Ini ialah dari sisi Allah”, supaya mereka dengan perbuatan itu dapat membeli keuntungan dunia yang sedikit. Maka kecelakaan besar bagi mereka disebabkan apa yang ditulis oleh tangan mereka, dan kecelakaan besar bagi mereka dari apa yang mereka usahakan itu.
[1]
Al-Qurtubi berkata: Pada ayat ini dan sebelumnya, merupakan amaran daripada menukar, meminda dan menambah pada syariat. Setiap orang yang menukar, mengubah atau mengadakan perkara yang diada-adakan dalam agama Allah, hukumnya tidak harus dan termasuk dalam ancaman yang keras ini, serta azab yang maha pedih. Rasulullah SAW pernah memberi peringatan kepada umatnya tatkala diketahui akan berlaku pada akhir zaman.
[2]
Begitu juga seseorang yang mengambil upah untuk menulis tesis master atau PhD, atau yang lain lagi, yang memerlukan kepada ujian atau
viva.
Dalam hal ini, ia terbahagi kepada dua:
Jika diupah sebagai penulis, sedangkan idea, fakta dan segala isi kandungan adalah milik tuan punya tesis, maka hukumnya adalah harus kerana penulis ketika itu bersifat sebagai alat untuk pemudah cara dan menyelesaikan tulisan yang dimiliki oleh pembuat tesis, disertasi dan lain lagi.
Jika diupah sebagai penulis dengan semua idea fakta dan segala isi kandungan adalah dari penulis itu sendiri, sedangkan ia tidak dibenarkan oleh pihak universiti atau IPTA atau lain-lain lagi, dan dianggap sebagai plagiat atau bukan idea pemilik tesis itu sendiri. Ini termasuk dalam jenayah akademik atau dikenali sebagai
sariqah al-‘ilmi
(pencurian ilmu). Ini yang dimaksudkan dengan
ghisy
atau menipu yang amat ditentang oleh Rasulullah SAW. Sabda Rasulullah SAW:
مَنْ غَشَّنا فَلَيْسَ مِنّا
            Maksudnya:
“Sesiapa yang menipu maka dia bukan dari kalangan kami.”
[3]
Antara adab menulis yang sepatutnya dijunjung ialah menisbahkan setiap nukilah yang diambil dengan tuan punya asal dan juga pastikan nisbahan tersebut adalah benar, seperti kata pujangga:
إِنْ كُنْتَ نَاقِلًا فَعَلَيْكَ بِالتَّصْحِيحِ        وَإِنْ كُنْتَ مُدَّعِيًا فَعَلَيْكَ باِلدَّلِيلِ
 “Jika sekiranya kamu menukilkannya hendaklah ditashihkan,
              dan jika kamu mendakwa hendaklah kamu menyatakan dalil atau bukti.”
Dengan sebab itu, penulisan perlu menukilkan pendapat seseorang atau buku seseorang dengan merujuk kepada
maraji’
 atau
masadir.
Ini merupakan amanah ilmiah yang patut dikekal di mana idea asal oleh penulis dihormati oleh mereka yang datang kemudiannya.
Seperkara lagi, pastikan penulisan dielakkan daripada mencemar maruah seseorang atau bersifat menghina kerana seseorang Islam itu di mana semua orang Islam yang lain selamat daripada lidah dan tangannya. Benarlah sabda Rasulullah SAW:
الْمُسْلِمُ مَنْ سَلِمَ الْمُسْلِمُونَ مِنْ لِسَانِهِ وَيَدِهِ
Maksudnya :
Seorang muslim itu adalah mereka yang membuatkan muslim yang lain selamat dari kejahatan lidahnya dan juga tangannya.
[4]
Imam Ibn Battal dalam syarahan beliau ke atas hadis ini berkata :
والمراد بهذا الحديث الحض على ترك أذى المسلمين باللسان واليد والأذى كله
Maksudnya: Yang dimaksudkan dengan hadis ini adalah tuntutan supaya meninggalkan perbuatan menyakiti umat Islam dengan lidah, tangan, dan juga semua yang menyakitkan.
[5]
Akhir kalam, marilah sama-sama kita berdoa agar kita semua diberikan kefahaman untuk memahami agama dengan sebaik mungkin dan selamat dari menjadi penulis upahan yang semata-mata melihat kepada laba dan keuntungan dunia tanpa mempertimbangkan implikasi dan keburukan akibat fitnah, penipuan dan penyelewengan fakta. Kami akhiri dengan doa:
اللَّهُمَّ رَبَّ جِبْرِيلَ، وَمِيكَائِيلَ، وَإِسْرَافِيلَ، فَاطِرَ السَّمَاوَاتِ وَالْأَرْضِ، عَالِمَ الْغَيْبِ وَالشَّهَادَةِ، أَنْتَ تَحْكُمُ بَيْنَ عِبَادِكَ فِيمَا كَانُوا فِيهِ يَخْتَلِفُونَ، اهْدِنَا لِمَا اخْتُلِفَ فِيهِ مِنَ الْحَقِّ بِإِذْنِكَ، إِنَّكَ تَهْدِي مَنْ تَشَاءُ إِلَى صِرَاطٍ مُسْتَقِيمٍ.
Maksudnya: “
Ya Allah, Tuhan Jibril, Mikail, dan Israfil. Yang Menciptakan langit dan bumi, Yang Maha Mengetahui yang ghaib mahupun yang kelihatan. Engkaulah yang Menghakimi hamba-hamba-Mu di dalam apa yang mereka perselisihkan. Tunjukkanlah kami dengan izin-Mu kepada kebenaran di dalam apa yang diperselisihkan. Sesungguhnya Engkau memberi petunjuk ke arah Sirat al-Mustaqim kepada sesiapa yang Engkau Kehendaki.”
Bertarikh: 5 Ogos 2022 bersamaan 6 Muharram 1444H
[give_form id=”14962″]
[1]
 Surah al-Baqarah: 79
[2]
 Lihat
al-Jami’ li Ahkam al-Quran,
 2/9
[3]
 Riwayat Muslim (102), Abu Daud (3452), Ibn Majah (2224), Ahmad (7292) dan al-Tirmizi (1315)
[4]
 Riwayat Al-Bukhari (6484)
[5]
 Lihat
Syarah Sahih Al-Bukhari
, Ibn Battal, 1/62


#1074 Masukkan Air dalam Hidung ketika Mandi Wajib

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Apakah hukum masukkan air ke dalam hidung ketika mandi wajib dalam mazhab Syafi‘i, wajib atau sunat? Mohon percerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا أَيُّهَا الَّذِينَ آمَنُوا إِذَا قُمْتُمْ إِلَى الصَّلَاةِ فَاغْسِلُوا وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُوا بِرُءُوسِكُمْ وَأَرْجُلَكُمْ إِلَى الْكَعْبَيْنِ
Maksudnya:
 “
Wahai orang yang beriman, apabila kamu hendak mengerjakan solat (padahal kamu berhadas kecil), maka (berwuduklah) iaitu basuhlah muka kamu, dan kedua belah tangan kamu meliputi siku, dan sapulah sebahagian daripada kepala kamu, dan basuhlah kedua belah kaki kamu meliputi buku lali.
”
[1]
Al-Maraghi menyatakan bahawa makna ayat di atas adalah sekiranya seseorang itu hendak bangun bagi mendirikan solat — dan masih lagi dalam keadaan berhadas. Hal ini kerana seluruh kaum Muslimin menyatakan bahawa bersuci (yakni berwuduk dan mandi wajib) tidak diwajibkan ke atas orang yang ingin mengerjakan solat melainkan dia masih dalam keadaan berhadas.
[2]
Begitu juga, Al-Sa‘di menyatakan bahawa terdapat banyak persoalan hukum (yang dapat dikeluarkan) daripada ayat ini. Antaranya ialah perintah mendirikan solat, perintah untuk berniat bagi mengerjakan solat, juga disyaratkan untuk bersuci (daripada hadas) bagi sah solat, juga bersuci tidak diwajibkan ketika masuknya waktu solat tetapi wajib ketika hendak mendirikan solat dan lain-lain.
[3]
Secara umumnya, mandi wajib adalah mandi yang tidak sah ibadat tanpanya apabila terdapat sebab-sebab yang mewajibkan mandi. Sebab-sebabnya ialah
janabah
, haidh, bersalin dan mati.
[4]
 Manakala memasukkan air ke dalam hidung dipanggil sebagai
istinsyaq
.
[5]
Berbalik kepada soalan yang diajukan, para ulama berbeza pendapat berkenaan hukum memasukkan air ke dalam hidung ketika mandi wajib.
Pendapat pertama
, iaitu para ulama daripada kalangan mazhab Hanafi dan Hanbali berpendapat, berkumur-kumur dan memasukkan air ke dalam hidung ketika mandi wajib adalah wajib. Ulama mazhab Hanbali berhujah bahawa kedua-duanya diwajibkan kerana mulut dan hidung termasuk dalam bahagian muka. Oleh itu, wajib untuk berkumur-kumur dan memasukkan air ke dalam hidung, tidak kira dalam
taharah kubra
(yakni mandi wajib) mahupun
taharah sughra
 (yakni berwuduk). Hal ini adalah berdasarkan kepada riwayat daripada Aisyah R.Anha bahawa Nabi SAW bersabda:
الْمَضْمَضَةُ وَالاِسْتِنْشَاقُ مِنَ الْوُضُوءِ الَّذِي لاَ بُدَّ مِنْهُ
Maksudnya:
 “
Berkumur-kumur dan memasukkan air ke dalam hidung merupakan sebahagian daripada wuduk yang mesti dilakukan
.”
[6]
Selain itu terdapat juga hadith lain daripada riwayat Abu Hurairah R.A bahawa:
أنَّ النَّبيَّ ﷺ أمرَ بالمَضمضةِ والاستنشاقِ
Maksudnya:
 “
Nabi SAW memerintahkan untuk berkumur-kumur dan memasukkan air ke dalam hidung
.”
[7]
Begitu juga kerana mulut dan hidung berada pada hukum anggota zahir, berdalilkan bahawa orang yang berpuasa tidak dikira terbatal puasanya dengan hanya sampainya (masuk) sesuatu kepada kedua-duanya, akan tetapi puasanya terbatal dengan kembali memuntahkannya selepas sampainya sesuatu itu kepada kedua-duanya.
Manakala
pendapat kedua
, iaitu para ulama dalam kalangan mazhab Maliki dan Syafi‘i berpendapat, berkumur-kumur dan memasukkan air ke dalam hidung ketika mandi wajib adalah tidak diwajibkan kerana mulut dan hidung tidak termasuk dalam anggota zahir badan. Justeru, tidak diwajibkan untuk membasuh kedua-duanya (ketika mandi wajib), tetapi ia termasuk dalam perkara sunat mandi wajib.
[8]
Al-Khatib al-Syirbini daripada kalangan ulama mazhab Syafi‘i jelas menyebutkan, tidak diwajibkan ketika mandi wajib untuk berkumur-kumur dan memasukkan air ke dalam hidung. Bahkan sebaliknya kedua-dua perkara itu adalah disunatkan sebagaimana ketika berwuduk dan mandi mayat.
[9]
Kesimpulannya
Berdasarkan kepada perbahasan di atas,
kami berpendapat bahawa memasukkan air ke dalam hidung ketika mandi wajib adalah termasuk dalam perkara sunat dan bukannya wajib sebagaimana pendapat dalam mazhab Syafi‘i.
 Justeru, mandi wajib dikira sah tanpa kedua-dua perbuatan itu. Walau bagaimanapun, jika tiada sebarang halangan, seboleh-bolehnya janganlah meninggalkan perbuatan berkumur-kumur dan memasukkan air ke dalam hidung, baik ketika mandi wajib mahupun ketika berwuduk sebagai mengambil jalan keluar daripada mereka yang mewajibkannya kerana keluar daripada khilaf itu adalah
mustahab
 (digalakkan).
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 12 Ogos 2022 bersamaan 14 Muharram 1444H
[give_form id=”14962″]
[1]
 Surah al-Ma’idah: 6
[2]
 Lihat
Tafsir al-Maraghi
, 6/61
[3]
 Lihat
Tafsir al-Sa‘di
, hlm. 222
[4]
 Lihat
al-Fiqh al-Manhaji
, 1/73.
[5]
 Lihat
Mu‘jam Lughah al-Fuqaha’
, hlm. 65.
[6]
 Riwayat al-Baihaqi (242); Ibn ‘Adi dalam
al-Kamil fi al-Dhu‘afa’
 (4/256) menyebutkan, aku tidak mengetahui hadith ini melainkan dengan
wajah
 ini. Manakala al-Daraqutni pula dalam
al-Dirayah
 (1/47) menyatakan, hadith ini adalah
sahih mursal
.
[7]
 Ibn Hajar al-‘Asqalani menyebutkan, hadith ini diriwayatkan secara
mursal
 dan ia adalah kuat. (Lihat
al-Dirayah
, 1/19); al-Daraqutni juga menyatakan bahawa hadith ini adalah
mursal sahih
 (Lihat
al-Dirayah
, 1/47); Manakala al-Baihaqi pula dalam
al-Sunan al-Kubra
 (1/52) menyatakan, ia diriwayatkan secara
mausul
 dan
mursal
, dan padanya terdapat
mutaba‘ah
. Selain itu, ia juga diriwayatkan daripada jalur ‘Ammar dan Ibn ‘Abbas, tetapi kedua-dua jalur itu tidak terpelihara (
ghair mahfuz
).
[8]
 Lihat
al-Mausu‘ah al-Fiqhiyyah al-Kuwaitiyyah
, 31/208-209.
[9]
 Lihat
Mughni al-Muhtaj
, 1/219.


#1075: Kaitan antara Alkimia dan Tasawuf

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum ustaz. Boleh jelaskan apa maksud
al
kimia
 sebagaimana dalam kitab Ahasin al-Kalim Syarah al-Hikam berkenaan dengan jawapan Ibn Ata’illah al-Sakandari apabila ditanya tentang
al
kimia
, maka jawabnya:
اقْطَعْ طَمَعَكَ مِنَ اللهِ أَنْ يُعْطِيكَ غَيْرَ مَا قَسَمَ لَكَ وَمِنَ الخَلْقِ أَنْ يَنْفَعُوكَ أَوْ يَضُرُّوكَ
Maksudnya
:

Putuskan tamak kamu daripada

Allah, maka Dia akan memberi kamu apa yang Dia tidak

janji bagi kamu dan daripada makhluk sama ada mereka memberi

manfaat atau mudharat kepada kamu
.

(Lihat
‘Uddah al-Murid al-Sadiq
, hlm. 110)

Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Persoalan di atas sebenarnya menjadi polemik di kalangan ulama’ pada kurun ke-6, 7, 8 dan 9 Hijri. Boleh jadi, ia lebih awal daripada itu. Ini dapat dilihat pandangan masing-masing sama ada di pihak yang pro atau kontra.
Sebenarnya perkataan
al
kimia
(
alchemy
) telah wujud sebelum zaman Ibn Ata’illah al-Sakandari lagi. Bahkan ia wujud sejak zaman klasik Yunani lagi.
Alkimia
  merupakan cabang dari fizik yang mempelajari tentang susunan, struktur, sifat dan perubahan bahan. Ibnu Khaldun pula dalam
al-Muqaddimah
 (hlm. 433) mendefinisikan
alkimia
 sebagai ilmu yang mempelajari tentang bahan (
al-maaddah
) yang dapat dibentuk menjadi emas dan perak, juga mempelajari proses pembentukannya.
Ia berbeza dengan ilmu kimia (
chemistry
) yang dipelajari dalam sains dari sudut falsafahnya kerana alkimia meyakini unsur metafizik pada pengamalannya manakala ilmu kimia adalah sebaliknya . Alkimia adalah ilmu yang mencampur adukkan unsur proto sains, mitologi, astrologi, falsafah, sihir, kerohanian pelbagai agama dan lain-lain. Pengamal
alkimia
yakin bahawa setiap logam dan bahan bukan emas adalah roh yang tidak sempurna sifatnya dan kemampuan menukarnya menjadi emas adalah untuk menyempurnakan sifat wujudnya.
Menurut Syeikh Ahmad Zarruq dalam
Uddatu al-Murid al-Sadiq
 (hlm. 224), mereka yang terjebak itu adalah orang-orang yang memiliki kualiti beragama yang kurang baik, sedikit kehormatan (
muru’ah
), tidak cerdas, terlalu berfantasi dan jauh dari kefahaman yang benar. Mereka dianggap tidak cerdas kerana menjerumuskan diri sendiri ke dalam aktiviti yang boleh membahayakan, mengurangkan kualiti beragama, merosakkan harta, dan merosakkan nama baik kerana terobses pada sesuatu yang tidak jelas, bahkan tidak pernah membuahkan hasil. Dalam sebuah syair disebutkan:
كَافُ الكُنوزِ وكَافُ الكِيمِيَاءِ مَعًا       لَا يُوجَدَان، فَدَعْ عَن نَفْسِكَ الطَّمَعا
Orang yang mengumpulkan harta karun dan al-kimia
         Tidak dapat keduanya, maka janganlah dirimu mengharapkannya.
Justeru, kami katakan, jawapan Ibn ‘Ata’illah al-Sakandari tadi untuk mengalih semata-mata dari segi zahir dapatan dan kajian kepada hubungan dengan Allah SWT. Ini kerana, kaitan antara
alkimia
hanya mengkaji dan menyusun bahan-bahan sehingga akhirnya bertukar kepada jenis bahan yang lain. Sedangkan tasawwuf pula membentuk hati, jiwa dan sanubari manusia dari ke arah baik kepada yang lebih baik dan terunggul. Inilah yang terbeza antara kedua-duanya.
Jawapan Ibn ‘Ata’illah al-Sakandari di atas seolah-olah menjelaskan sepatutnya sebarang bentuk ilmu sekalipun dapatannya akan kembali kepada mengharapkan kepada Allah, mencari
mardhatillah
 dan seterusnya membawa kepada
al-falah.
Wallahu a’lam.
Bertarikh: 15 Ogos 2022 bersamaan 17 Muharram 1444H
[give_form id=”14962″]
[1]
 Nama sebenar ‘Bapa Kimia’ Jabir Ibnu Hayyan adalah Abdullah Jabir bin Hayyan bin Abdullah al-Azdi, seorang doktor bangsa Arab yang unggul menguasai lebih daripada satu cabang ilmu pengetahuan. Lahir pada tahun 721 M (101 H) menurut riwayat yang paling masyhur. Ada juga pendapat menyebut lahir pada 737 M (117 H). Meninggal dunia pada tahun 813 M (197 H) dan pendapat lain menyebut pada 810 M (195 H) Beliau pernah tinggal di Iraq iaitu di bandar Kufah dan Baghdad.
Beliau adalah seorang ahli kimia pertama dan terunggul serta lama berkecimpung dalam bidang tersebut. Status Jabir bin Hayyan serta peranannya dalam pembangunan ilmu kimia adalah seperti penciptaan amali teori yang khayali kepada fakta sains; telah menobatkan beliau sebagai ahli kimia Arab. Jaber Bin Hayan dianggap sebagai seorang pujangga dalam penciptaan asas saintifik kimia moden dan buktinya disaksikan berdasarkan kata-kata para sarjana Barat sendiri. Ilmuan perancis bernama Berthelot mengatakan: “
Bandingan kepakaran Jabir dalam kimia adalah umpama kepakaran Aristotles di bidang ilmu logic”
. Ahli falsafah Inggeris Francis Bacon pula pernah berkata bahawa Jabir bin Hayyan adalah orang yang pertama memberi pengetahuan tentang kimia kepada dunia dan beliau dianggap seorang bapa dalam bidang kimia. (https://www.majalahsains.com/jabir-ibnu-hayyan-bapa-kimia-dari-dunia-islam/)


#1076: Calon Menantu Tidak Solat

Soalan
Assalamualaikum ustaz. Seorang anak ingin berkahwin dengan pasangan muslimah yang tidak solat dan tidak beramal dengan agama secara lengkap di luar negara. Bagaimana sikap seorang bapa?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Perkahwinan merupakan sunnah Rasulullah SAW berdasarkan banyak hadis. Antaranya, daripada Anas RA, katanya: “Beberapa orang sahabat Nabi SAW pernah bertanya kepada isteri-isteri Baginda tentang amalan yang Baginda lakukan ketika bersendirian. Kemudian, seorang daripada mereka lantas berkata
, “Aku tidak akan kahwin.”
 Seorang lagi berkata:
“Aku tidak akan makan daging.”
 Manakala seorang lagi berkata: “
Aku tidak akan tidur atas tilam
.” Maka, Rasulullah SAW memuji Allah SWT, lalu bersabda:
مَا بَالُ أَقْوَامٍ قَالُوا: كَذَا وَكَذَا، لَكِنِّى أُصَلِّى وَأَنَامُ، وَأَصُومُ وَأُفْطِرُ، وَأَتَزَوَّجُ النِّسَاءَ، فَمَنْ رَغِبَ عَنْ سُنَّتِي فَلَيْسَ مِنِّي
Maksudnya:
“Mengapa mereka berkata begitu begini, sedangkan aku solat dan tidur, aku berpuasa dan berbuka, dan aku juga berkahwin. Justeru, sesiapa yang tidak suka akan sunnahku, maka dia bukan daripadaku.
”
Riwayat al-Bukhari (5063) dan Muslim (1401)
Maksud hadith ini adalah bahawa jalan ibadat hendaklah berdasarkan kepada apa yang dipraktikkan oleh Baginda Nabi SAW. Sesiapa yang tidak menyukai jalan ini maka ia bukan mengikuti sunnah Rasul yang merupakan syarat kepada keredhaan Allah SWT.
[1]
Sebaik-baik pasangan yang dipilih adalah wanita yang dinamakan sebagai wanita solehah kerana ia penawar, penyejuk hati dan membawa kebahagiaan. Sabda Nabi SAW:
 الدُّنْيَا مَتَاعٌ وَخَيْرُ مَتَاعِ الدُّنْيَا الْمَرْأَةُ الصَّالِحَةُ
Maksudnya: “
Sesungguhnya dunia ini nikmat, sebaik-baik nikmat dunia adalah wanita yang solehah
.”
Riwayat Muslim (715)
Abu al-Abbas al-Qurtubi menyebut, makna wanita yang solehah dalam hadith tersebut ialah wanita yang menggembirakan (suami) apabila dilihat, apabila diberi arahan dia taat, dan apabila ketiadaan suaminya dia memelihara (kehormatan suaminya) pada dirinya dan juga hartanya.
[2]
Selain itu, anak yang meminta dan bermesyuarat dengan ibu bapa adalah satu tanda penghormatan dan satu perkara yang perlu diambil perhatian. Maka, ketika itulah nasihat yang baik boleh diberikan.
Dalam isu ini, saya cadangkan apabila kehendak anak terlalu kuat, maka izinkan kepadanya dengan bimbingan supaya hubungan tidak terputus disebabkan perkahwinan.
Mungkin boleh diajak anak dan menantu seusai perkahwinan dalam tempoh yang awal untuk melaksanakan ibadah umrah bersama-sama. Ini kerana, banyak orang yang kami kami temui, selepas pulang daripada umrah dan
proses mukhayyam tarbawi
yang terbaik secara amali ini telah mengubah mereka menjadi yang terbaik dan lebih baik.
Justeru, harapan kami, semoga dengan ibadat haji dan umrah yang dikerjakan boleh mengubah pasangan suami isteri ke arah yang lebih baik. Daripada Abdullah bin Mas’ud R.A, bahawa Rasulullah SAW bersabda:
تَابِعُوا بَيْنَ الْحَجِّ وَالْعُمْرَةِ فَإِنَّهُمَا يَنْفِيَانِ الْفَقْرَ وَالذُّنُوبَ كَمَا يَنْفِى الْكِيرُ خَبَثَ الْحَدِيدِ وَالذَّهَبِ وَالْفِضَّةِ وَلَيْسَ لِلْحَجَّةِ الْمَبْرُورَةِ ثَوَابٌ إِلاَّ الْجَنَّةُ
Maksudnya:
“Lanjutkanlah haji dengan umrah, kerana sesungguhnya keduanya menghilangkan kemiskinan dan dosa, sebagaimana api dapat menghilangkan kotoran besi, emas dan perak. Dan tidak ada pahala haji yang mabrur itu melainkan syurga.”
[Riwayat al-Tirmizi (810), al-Nasa’ie (2631), Ahmad (167), Ibn Majah (2887) dan Ibn Hibban (3693). Syeikh Ahmad Syakir dalam takhrij al-Musnad (5/244), menyatakan isnadnya sahih]
Imam al-Tibi berkata: “Kemampuan keduanya (haji dan umrah) untuk menghilangkan kemiskinan adalah sepertimana kemampuan amalan bersedekah dalam menambah harta.”
[3]
Begitu juga, sebagai bapa dan ibu, hendaklah sentiasa menasihatkan anak untuk melaksanakan ibadat solat sebagaimana firman Allah SWT:
وَأْمُرْ أَهْلَكَ بِالصَّلَاةِ وَاصْطَبِرْ عَلَيْهَا
Maksudnya: “
Dan perintahkanlah keluargamu serta umatmu mengerjakan sembahyang, dan hendaklah engkau tekun bersabar menunaikannya.”
[4]
Dalam ayat di atas, Allah SWT telah memerintahkan Nabi SAW untuk menyuruh ahli keluarga Baginda menunaikan solat, menunjukkan contoh (mengerjakan solat) kepada mereka dan bersabar dalam menunaikannya. Ayat ini diturunkan kepada Baginda, dan secara umumnya ia juga ditujukan kepada seluruh umatnya serta ahli keluarga Baginda secara khusus. Selepas turunnya ayat ini, Nabi SAW akan pergi ke rumah Fatimah R.Anha dan Ali R.A pada setiap pagi dan berkata: “Solatlah.”
[5]
Imam al-Alusi menafsirkan perkataan ‘
أَهْلَكَ
’ dalam ayat ini dan berkata: “Ayat ini umum dan ditujukan kepada seluruh ahli keluarga.”
[6]
Sayyid Qutb pula menjelaskan: Kewajipan utama seorang lelaki Muslim adalah mengubah rumahnya menjadi rumah Muslim dan membawa ahli keluarganya kepada perlaksanaan kewajipan-kewajipan yang menghubungkan mereka bersama kepada Allah SWT.
[7]
Saya berdoa semoga pasangan yang dipilih oleh anak anda menjadi pasangan yang bahagia di dunia dan akhirat sehingga rumah tangga mereka boleh dinobatkan sebagai Baiti Jannati.
Akhir kalam, semoga Allah mengurniakan kita pasangan dan keluarga yang soleh yang sentiasa menjaga solat dan mengamalkan syariat Islam. Kami akhiri perbincangan ini dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
 “
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Wallahu a’lam.

Bertarikh: 16 Ogos 2022 bersamaan 18 Muharram 1444H
[give_form id=”14962″]
[1]
 Lihat
al-Mufhim li ma Ashkala min Talkhis Muslim
 oleh al-Qurtubi, 4/86
[2]
 Lihat
Al-Mufhim lima Asykala min Kitab Talkhis Muslim
, 4/221
[3]
 Lihat
Faidh al-Qadir
, 3/225
[4]
 Surah Taha: 132
[5]
 Lihat
al-Jami’ Li Ahkam al-Qur’an
, 11/263
[6]
 Lihat
Ruh al-Ma’ani,
8/592
[7]
 Lihat
Tafsir Fi Zilal al-Qur’an,
4/2357


#1077: Status Keislaman Raja Najasyi

Soalan
Assalamualaikum ustaz. Adakah Raja Najasyi seorang Islam?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Najasyi adalah gelaran nama bagi raja Habsyah pada zaman Rasulullah dan sebelumnya. Pada asalnya raja tersebut beragama Kristian. Para sahabat pernah datang dan meminta perlindungan daripada penindasan kaum Quraisy. Raja al-Najasyi telah memberi perlindungan tersebut.
Kami jelaskan sedikit biodata tentang Raja Najasyi. Syeikh Sofiyurrahman al-Mubarakfuri melalui bukunya yang masyhur,
al-Rahiq al-Makhtum
, antara lain menyebut:
Nama sebenar Najasyi adalah Ashamah (
أَصْحَمَة
) ibn Abjar. Nabi Muhammad SAW pernah menulis perutusan kepadanya, bersama dengan Amru ibn Umayyah al-Dhamry pada akhir tahun ke-6 Hijrah atau pada bulan Muharram tahun ke-7 Hijrah. Najasyi Ashamah meninggal dunia pada bulan Rejab tahun ke-7 Hijrah, setelah Perang Tabuk. Nabi Muhammad SAW bersedih pada hari kematiannya dan melaksanakan solat jenazah ghaib untuknya. (Lihat
al-Rahiq al-Makhtum,
hlm. 519)
Syeikh Sofiyurrahman al-Mubarakfuri turut menyebut tentang kisah keislaman al-Najasyi seperti berikut: Ketika Amru ibn Umayyah al-Dhamry menyampaikan perutusan Nabi Muhammad SAW kepada Najasyi, Najasyi terus mengambil perutusan itu dan membacanya
. Dia turun dari istananya, kemudian memeluk Islam melalui Ja’far bin Abi Talib
. Al-Najasyi menulis perutusan balas kepada Nabi Muhammad SAW pada saat itu juga. Perutusan tersebut ditulis seperti berikut:
” بِسْمِ اللّهِ الرّحْمَنِ الرّحِيمِ إلَى مُحَمّدٍ رَسُولِ اللّهِ مِنْ النّجَاشِيّ أَصْحَمَةَ سَلَامٌ عَلَيْك يَا نَبِيّ اللّهِ مِنْ اللّهِ وَرَحْمَةُ اللّهِ وَبَرَكَاتُهُ اللّهُ الّذِي لَا إلَهَ إلّا هُوَ أَمّا بَعْدُ فَقَدْ بَلَغَنِي كِتَابُك يَا رَسُولَ اللّهِ فِيمَا ذَكَرْتَ مِنْ أَمْرِ عِيسَى فَوَرَبّ السّمَاءِ وَالْأَرْضِ إنّ عِيسَى لَا يَزِيدُ عَلَى مَا ذَكَرْتَ ثُفْرُوقًا إنّهُ كَمَا ذَكَرْت وَقَدْ عَرَفْنَا مَا بُعِثْت بِهِ إلَيْنَا وَقَدْ قَرّبْنَا ابْنَ عَمّك وَأَصْحَابَهُ فَأَشْهَدُ أَنّك رَسُولُ اللّهِ صَادِقًا مُصَدّقًا وَقَدْ بَايَعْتُك وَبَايَعْتُ ابْنَ عَمّك وَأَسْلَمْتُ عَلَى يَدَيْهِ لِلّهِ رَبّ الْعَالَمِينَ “
Maksudnya
:
Dengan nama Allah SWT yang Maha Pemurah lagi Maha Mengasihani. Kepada Muhammad Rasul Allah SWT, daripada Najasyi Ashamah. Kesejahteraan daripada Allah SWT layak bagimu wahai Nabi Allah SWT serta rahmat dan berkah-Nya menyertaimu. Demi Allah SWT yang tiada Tuhan selain Dia. Amma ba’du. Telah sampai kepadaku perutusanmu wahai rasul Allah SWT, tentang apa yang kau sebutkan mengenai persoalan Isa. Maka demi Rabb Penguasa langit dan bumi, sesungguhnya Isa memang tidak lebih daripada apa yang engkau sebutkan dan dia memang seperti yang engkau katakan. Kami juga telah tahu isi perutusan yang engkau kirimkan kepada kami. Kami telah mempertahankan anak bapa saudaramu dan sahabat-sahabatmu. Maka aku bersaksi bahawa engkau adalah rasul Allah SWT dengan kesaksian yang benar lagi membenarkan. Aku telah bersumpah setia kepadamu dan bersumpah setia kepada anak bapa saudaramu. Aku telah memeluk Islam di hadapannya, menyerahkan diri kepada Allah SWT, Tuhan Penguasa semesta alam.
(Lihat
Zad al-Ma’ad
, 3/600;
al-Rahiq al-Makhtum,
hlm. 520)
Nabi Muhammad SAW kemudian meminta al-Najasyi agar dia mengirim kembali Ja’far dan pengikutnya yang berhijrah ke Habsyah dengan menumpang dua kapal, bersama Amru ibn Umayyah al-Dhamry. Mereka bertemu Nabi Muhammad SAW yang pada masa itu sedang berada di Khaibar. (Lihat
al-Sirah al-Nabawiyyah
oleh Ibn Hisyam, 2/359)

Berdasarkan kepada nas hadith, maka pendapat yang paling sahih, Raja al-Najasyi telah memeluk Islam. Hal ini berdasarkan hadith Rasulullah SAW, yang diriwayatkan daripada Jabir R.A, bahawa Nabi SAW bersabda ketika mana al-Najasyi meninggal dunia:
مَاتَ اليَوْمَ رَجُلٌ صَالِحٌ، فَقُومُوا فَصَلُّوا عَلَى أَخِيكُمْ أَصْحَمَةَ
Maksudnya:
“Seorang lelaki soleh telah meninggal hari ini. Berdirilah dan solatlah untuk saudara kamu Ashamah (solat jenazah ghaib).”
Riwayat al-Bukhari (3877) dan Muslim (952)
Al-Hafiz Ibn Hajar al-Asqalani menyebut: Al-Najasyi adalah gelaran bagi raja-raja Habasyah. Menurut Ibn al-Tin, huruf ya’ yang berada di akhir perkataan ‘al-Najasyi’ berbaris sukun. Maksudnya, huruf tersebut adalah pembentuk dasar kata bukan sebagai tambahan untuk menunjukkan penisbahan. Para ulama selainnya memberi tanda
tasydid
 pada huruf
ya’
 tersebut. Sementara Ibnu Dihyah meriwayatkan baris kasrah pada huruf nun (yakni al-Nijasyi).
Beliau (Imam al-Bukhari) menyebutkan kematian al-Najasyi di tempat ini sekadar perluasan pembahasan, kerana kaum muslimin berhijrah kepadanya. Al-Najasyi meninggal pada tahun ke-9 selepas hijrah menurut kebanyakan ulama. Pendapat lain mengatakan tahun ke-8 sebelum pembebasan kota Makkah. Pandangan ini disebutkan al-Baihaqi dalam kitab
Dala’il al-Nubuwwah
.
Timbul pertanyaan mengenai sikap Imam al-Bukhari yang tidak membuat bab yang menjelaskan keislamannya (sedangkan di sini adalah tempat untuk itu), tetapi sebaliknya membuat bab yang menjelaskan kematiannya. Sementara dia meninggal lama sesudah itu. Jawapannya, bahawa Imam al-Bukhari tidak menemui hadith mengenai kisah sifat keislamannya. Namun, beliau hanya menemui hadith yang menunjukkan keislaman al-Najasyi berkaitan dengan kematiannya. Maka
beliau membuat tajuk
‘
باب مَوْت النَّجَاشِيِّ
’
 (
Bab Kematian al-Najasyi)
 untuk dijadikan dasar bahawa perbuatan Nabi SAW yang mensolatkannya menunjukkan al-Najasyi telah memeluk Islam
. (Lihat
Fath al-Bari,
11/201)
Wallahu a’lam.
Bertarikh: 17 September 2022 bersamaan 21 Safar 1444H

[give_form id=”14962″]


#1078: Khabar Gembira dengan Kedatangan Nabi Muhammad SAW dan Gelaran al-Barqalit (البارقليط)

Soalan
Assalamualaikum ustaz. Boleh jelaskan tafsiran ayat ‘وَمُبَشِّرًا بِرَسُولٍ يَأْتِي مِن بَعْدِي اسْمُهُ أَحْمَدُ’ (
dan memberikan berita gembira dengan kedatangan seorang Rasul yang akan datang kemudian daripadaku – bernama: Ahmad”.
) dan apa maksud Barqalit seperti yang disebut oleh Nabi Isa AS tentang Nabi Muhammad SAW? Mohon penjelasan.

Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Berita gembira kedatangan Nabi Muhammad SAW sebagai penutup para nabi telah dibawa oleh Nabi Isa AS, seperti dalam firman Allah SWT, ‘وَمُبَشِّرًا بِرَسُولٍ يَأْتِي مِن بَعْدِي اسْمُهُ أَحْمَدُ’.  Ayat ini secara lengkapnya adalah seperti berikut:
وَإِذْ قَالَ عِيسَى ابْنُ مَرْيَمَ يَا بَنِي إِسْرَائِيلَ إِنِّي رَسُولُ اللَّهِ إِلَيْكُم مُّصَدِّقًا لِّمَا بَيْنَ يَدَيَّ مِنَ التَّوْرَاةِ وَمُبَشِّرًا بِرَسُولٍ يَأْتِي مِن بَعْدِي اسْمُهُ أَحْمَدُ ۖ فَلَمَّا جَاءَهُم بِالْبَيِّنَاتِ قَالُوا هَٰذَا سِحْرٌ مُّبِينٌ
Maksudnya: “
Dan (ingatlah juga peristiwa) ketika Nabi Isa ibni Maryam berkata: “Wahai Bani Israil, sesungguhnya aku ini Pesuruh Allah kepada kamu, mengesahkan kebenaran Kitab yang diturunkan sebelumku, iaitu Kitab Taurat, dan memberikan berita gembira dengan kedatangan seorang Rasul yang akan datang kemudian daripadaku – bernama: Ahmad”. Maka ketika ia datang kepada mereka membawa keterangan-keterangan yang jelas nyata, mereka berkata: “Ini ialah sihir yang jelas nyata!”
(Surah al-Saf: 6)
Ibn Kathir berkata: Nabi ‘Isa berkata kepada Bani lsrail, “
Kitab Taurat telah memberi khabar gembira akan kenabianku dan aku ini sesuai lagi benar dengan apa yang dikhabarkan. Aku pula memberi khabar gembira akan kenabian yang datang sesudahku. Dia adalah Rasul, Nabi yang ummi (buta huruf), orang Arab, orang Makkah, iaitu Ahmad.
” Nabi ‘Isa AS adalah nabi terakhir dan penutup para nabi Bani lsrail. Dia tinggal dalam kalangan Bani lsrail dan memberi khabar gembira akan kenabian Nabi Muhammad, penutup para Nabi dan Rasul yang tidak ada risalah dan kenabian setelahnya. (Lihat
Tafsir al-Quran al-‘Azim,
8/109)
Syeikh Dr. Wahbah al-Zuhaili berkata: (Yakni), sesungguhnya aku (Nabi Isa AS) adalah orang yang membawa berita gembira tentang seorang Rasul yang datang selepasku. Dia adalah seorang Rasul dan Nabi yang ummi, berasal daripada bangsa Arab Makkah. Dia adalah Ahmad, iaitu seorang yang sentiasa dipuji melebihi sesiapa pun kerana dia memiliki sifat dan kebaikan melebihi sesiapa sahaja. Dia adalah penutup bagi para Nabi dan Rasul, yang tidak ada lagi kerasulan dan kenabian selepasnya. (Lihat
al-Tafsir al-Munir
, 14/547)
Nabi Isa AS pernah menyifatkan Rasulullah SAW dengan gelaran al-Farqalit atau al-Barqalit. Perkataan al-Barqalit (البارقليط)
[1]
 adalah kalimah Injil mengikut lisan Nabi Allah Isa AS.
Berkenaan istilah ini, saya tertarik untuk mengemukakan kisah seorang yang bernama Abdullah
[2]
 al-Mayorki (daripada Mayorka
[3]
, Sepanyol), di mana beliau menceritakan, bahawa sejak daripada muda lagi, beliau berpegang kepada agamanya, iaitu Nasrani dan berkhidmat di gereja (Dir). Akhirnya seorang Paderi yang tua lagi berpengaruh yang menjadi rujukan ramai ketika itu telah singgah ke tempat anak muda ini dan tertarik dengan kehebatan dan penguasaan ilmunya.
Paderi tua yang mempunyai kedudukan utama itu bernama Niqlad Martil, menguasai ilmu agama, zuhud dan kedudukan yang tinggi berbanding dengan mana-mana paderi yang lain. Semua soalan akan diajukan kepadanya daripada seluruh pelusuk dunia dan segenap lapisan termasuk dari pihak raja-raja. Bersama dengan soalan, akan diberi kepadanya pelbagai hadiah yang besar lagi mahal. Ini bertujuan untuk ber
tabarruk
 dengannya. Jika paderi tua ini menerima hadiah mereka, ini melambangkan kemuliaan bagi mereka.
Abdullah  al-Mayorki menceritakan:
[4]
 Aku telah menuntut dan mempelajari ilmu usul agama Nasrani dan hukum-hakamnya. Kedudukanku bertambah tinggi di sisinya kerana khidmatku sehingga kepercayaannya sampai pada tahap beliau memberi kepadaku segala kunci-kunci tempat tinggalnya dan khazanah simpanan makanannya. Semua berada di tanganku kecuali satu kunci untuk rumah yang kecil yang dia berkhalwat seorang diri. Ini adalah rumah simpanan harta yang dihadiahkan kepadanya.
Aku melaziminya dan berkhidmat melebihi 10 tahun. Kemudian beliau mula sakit dan meninggalkan majlis bacaannya. Ramai ahli majlis bermuzakarah dalam pelbagai masalah ilmu sehinggalah mereka membahaskan isu kalimah Barqalit, dan siapakah Nabi yang dimaksudkan tersebut? Masing-masing memberi pendapat dan ilmu. Sehinggalah menjadikan perdebatan tanpa mendapat jawapan yang tuntas. Aku pergi bertemu Paderi tua tersebut dan menceritakan tentang perdebatan ini kepadanya.
Jawabnya, “Hal ini tidak diketahui kecuali ulama’ yang benar-benar alim dalam ilmu sedangkan kamu belum mampu ke tahap itu kecuali sedikit sahaja.”
Aku segera sujud dan mengucup kedua kakinya seraya berkata, “Kamu tahu aku telah bermusafir dari negeri yang jauh dan berkhidmat untuk kamu selama 10 tahun dan menguasai banyak ilmu yang tidak terhitung. Mudah-mudahan dengan kemuliaan dan kebaikan ehsanmu, maka berilah jawapan tentang nama yang mulia ini kepadaku, siapakah Farqalit?”
Paderi yang tua itu menangis seraya berkata, “Wahai anakku, demi Allah sesungguhnya kamu ini mulia dan amat aku kasihi kerana khidmatmu dan kesanggupanmu. Sesungguhnya mengetahui nama yang mulia ini mempunyai faedah yang amat besar. Tetapi aku bimbang jika ia zahir kepada kamu, nescaya ramai orang Nasrani akan membunuh kamu.”
Lantas aku berkata, “Sayyidi, demi Allah yang agung dan hak Injil, dan siapa yang datang dengannya, aku tidak akan bercakap sesuatu apa pun yang kamu rahsiakan kecuali dengan perintahmu.”
Lantas jawab Paderi yang tua itu, “Hai anakku, ketika mula kamu datang, aku telah bertanya kepadamu tentang negerimu; Adakah dekat dengan orang Islam? Begitu juga, apakah mereka memerangimu atau kamu memerangi mereka? Untuk aku khabarkan apa yang ada disisimu tentang Islam. Ketahuilah hai anakku, perkataan Barqalit adalah salah satu nama daripada nama-nama Nabi Muhammad SAW. Ke atasnya diturunkan kitab yang keempat (al-Quran), yang telah disebut oleh Nabi Danial
[5]
 AS dan telah mengkhabarkan kitab ini akan diturunkan dan agamanya adalah agama yang sebenar. Ikutannya adalah ikutan yang putih besar, yang telah disebut di dalam Injil.”
Lantas aku bertanya, “Sayyidi, apa pendapatmu tentang agama Nasara? Jawabnya kepadaku, “Hai anakku, kalaulah orang Nasara boleh mendirikan atas agama Isa yang pertama, nescaya mereka akan menganut agama Allah. Ini kerana Nabi Isa dan semua para nabi, agama mereka adalah agama Allah.”
Aku bertanya lagi, “Bagaimana untuk menyelamatkan daripada perkara ini?”  Jawabnya, “Hai anakku, dengan kamu masuk ke dalam agama Islam.”
Aku bertanya kepadanya, “Adakah selamat orang yang masuk ke dalam agamanya?” Jawabnya, “Ya, dia akan selamat dunia dan akhirat.”
Aku bertanya lagi, “Sayyidi, sesungguhnya orang berakal tidak memilih terhadap dirinya melainkan yang paling afdhal yang diketahui. Jika kamu tahu kelebihan agama Islam, apa yang menegahmu daripada memeluknya?”
Jawabnya, “Anakku, Allah telah memberi kepadaku tentang hakikat sebagaimana apa yang aku ceritakan kepadamu tentang kelebihan dan kemuliaan Islam dan nabi Islam, melainkan kerana usiaku yang telah lanjut, tubuhku sudah letih dan tiada uzur lagi bagi kami, bahkan hujah Allah ke atas kami tetap ada. Kalaulah Allah beri hidayah kepadaku dan aku seusia kamu, nescaya aku tinggalkan semuanya dan aku masuk ke agama sebenar.
Katanya lagi: ‘حُبُّ الدُّنْيَا رَأْسُ كُلِّ خَطِيئَةٍ،’ (
Kasihkan kepada dunia, adalah kepala sekalian kesilapan
).
[6]
 Kamu tengoklah keadaanku di sisi orang Kristian, yang memuliakanku dan mengurniakan banyak habuan dunia. Kalau aku melencong dan cenderung kepada Islam, nescaya mereka bunuh aku dalam waktu yang singkat. Justeru, lebih baik aku selamat daripada mereka. Dan jika aku pergi kepada orang Islam, lantas aku berkata kepada mereka, aku masuk Islam, mereka akan kata, kamu telah mendapat manfaat untuk dirimu dengan memeluk agama sebenar. Jangan kamu bercita-cita ke atas kami dengan masuknya kamu kepada agama untuk menyelamatkan kamu daripada azab Allah. Justeru, jadilah aku tinggal di kalangan mereka, dalam keadaan orang tua yang fakir, berusia 90 tahun yang aku tidak faham bahasa mereka, dan mereka tidak mengetahui hak aku. Boleh jadi aku akan mati dalam kelaparan. Aku alhamdulilah, di atas agama nabi Isa dan di atas apa yang Allah tahu tentang keadaan diriku.”
Lantas aku berkata, “Sayyidi, apakah kamu tunjukkan aku untuk aku pergi ke negeri umat Islam dan aku memeluk agama mereka?”
Jawab Paderi tua tersebut, “Jika sekiranya engkau orang yang berakal, menuntut kejayaan dan keselamatan, maka segeralah ke arah itu. Nescaya kamu memperolehi dunia dan akhirat. Akan tetapi, hai anakku, perkara ini atau perbincangan ini tiada seorang pun yang hadir bersama kita sekarang. Justeru, sembunyikanlah perbincangan ini dengan seupaya kamu agar selamat. Jika hal ini diketahui bocor dan zahir, mereka akan  membunuh kamu serta-merta. Aku tidak mampu memberi manfaat dan membantumu kecuali kamu berpindah daripadaku. Dan sesungguhnya aku akan menentangnya dan mengingkarimu. Justeru, mereka akan lebih percaya kepadaku berbanding kata-katamu. Dan aku berlepas diri daripada darahmu jika hal ini tersebar.”
Lantas aku berkata, “Sayyidi, aku berlindung dengan Allah daripada perjalanan
waham
 seperti ini.”
Akhirnya aku berpisah dengan paderi tua itu dan dia berdoa kepadaku dengan kebaikan. Kemudian dia membekalkan kepadaku sebanyak 50 dinar emas. Lantas aku menaiki kapal dan pulang ke negeriku di kota Mayorka dan menetap di sana selama 6 bulan. Setelah itu, aku bermusafir ke pulau Saqaliyah dan menetap di sana selama 5 bulan. Seterusnya, aku menunggu kapal untuk menuju ke bumi Islam. Akhirnya, datang sebuah qafilah yang akan bermusafir ke kota Tunis. Aku bermusafir bersamanya dari Saqaliyyah dan sampai ketika hampir waktu hilangnya
syafaq
 (Isya’).
Kami sampai ke Marsa
[7]
, Tunis sebelum matahari tergelincir. Tatkala sampai di Dewan Tunis, kedatanganku telah diketahui oleh paderi-paderi Nasrani yang membawa dengan rombongan tersebut. Mereka membawaku bersama mereka ke rumah mereka. Dan bersama kami, sebahagian peniaga yang menetap di Tunis. Aku menjadi tetamu mereka dengan penuh kemuliaan selama 4 bulan.
Kemudian aku bertanya kepada mereka, adakah di istana Sultan, terdapat seseorang yang memahami bahasa Nasara. Ketika itu, Sultan bernama Maulana Abul ‘Abbas Ahmad. Mereka menyebut kepadaku bahawa di istana Sultan, ada  seorang lelaki yang amat baik daripada pembesar yang berkhidmat kepada Sultan. Namanya Yusuf al-Tabib. Beliau adalah tabib khas kepada Sultan dan salah seorang penasihatnya yang khusus. Aku gembira dan lantas bertanyakan tempat tinggalnya. Lalu ditunjuk kepadaku. Kemudian, aku pun dapat bertemu dengannya di samping menceritakan keadaanku dan sebab kedatanganku untuk memeluk Islam. Alangkah gembiranya lelaki ini di mana khabar tersebut sampai pada dirinya terlebih dahulu.
Setelah itu, aku menunggang kuda dan dibawanya aku ke istana Sultan. Apabila dia masuk, dia menceritakan hal aku. Kemudian diizinkan kepadaku untuk bersama menghadap Sultan. Soalan pertama yang Sultan bertanya kepadaku adalah tentang usiaku. Aku menjawab, 35 tahun. Kemudian aku lalu menceritakan kepadanya hal diriku. Kemudian jawabnya, “Kamu telah datang di sebaik-baik tempat, maka Islamlah. Semoga keberkatan Allah kepadamu.”
Aku berkata melalui penterjemah iaitu tabib yang disebut tadi, “Beritahulah kepada sultan, sesungguhnya tidak keluar seseorang daripada agama kecuali akan banyaklah pengikut dan ahli yang akan berkata kepadanya dan mencelanya. Justeru, aku berharap dengan ehsanmu, kamu menjemput dari kalangan pembesar dan peniaga Nasara, termasuk pendeta mereka agar datang ke majlismu. Kemudian kamu tanya mereka tentang diriku dan kamu dengar jawapan mereka ketika ketiadaanku bersamamu. Ketika itulah, aku akan mengisytiharkan keislamanku, insya Allah.” Sultan berkata, “Ini sama seperti Abdullah bin Salam
[8]
 ketika memeluk Islam di zaman Nabi SAW.”
Kemudian Sultan memanggil mereka semua dan memasukkanku ke dalam satu bilik berhampiran majlis tersebut. Tatkala mereka masuk, yakni golongan Nasara, lantas Sultan bertanya, “Apa pendapat kamu semua tentang Paderi yang baru datang dengan rombongannya?” Mereka menjawab, “Wahai Maulana, beliau adalah orang yang sangat alim dalam agama kami. Dan kata guru-guru kami, tidak ada yang kami lihat seorang pun yang lebih tinggi darjat ilmu dan agamanya dalam agama kami melebihinya.” Lantas Sultan berkata, “Apa pandanganmu jika sekiranya orang tersebut memeluk Islam.” Jawab mereka, “Na’uzubillah daripada demikian itu. Orang itu sekali-kali tidak akan menukar agamanya.”
Selepas mendengar apa yang diungkapkan oleh golongan Nasara, aku muncul di hadapan mereka dan mengucap dua kalimah syahadah. Maka berubahlah muka mereka dan akhirnya mereka mengingkari dengan berkata, “Orang itu tidak menukar agama kecuali cintakan perkahwinan.” Ini kerana paderi di sisi kami tidak berhak berkahwin. Lalu mereka keluar dalam keadaan terpukul dan sedih yang amat sangat.
Sultan telah anugerahkan kepadaku gaji setiap hari sebanyak seperempat dinar dan menempatkanku di rumah yang khusus di samping mengahwinkanku dengan anak perempuan al-Haj Muhammad al-Sofar. Bilamana aku ingin memulakan kehidupan dengan isteriku, maka aku dikurniakan sebanyak 100 dinar emas, sepersalinan baru yang lengkap dan aku gunakan untuk bersama dengan isteriku. Aku dikurniakan seorang anak dan aku namakannya dengan Muhammad untuk mendapat berkat bersempena dengan nama Nabi  Muhammad SAW. (Lihat
Tuhfah al-Arib Fi al-Raddi ‘ala Ahli al-Salib,
hlm. 41-48)
Ketika di Tunis inilah, beliau telah mengarang sebuah kitab dengan tajuk
Tuhfah al-Arib Fi al-Raddi ‘ala Ahli al-Salib
 (Kitab ini telah ditahqiq oleh Mahmud Ali Himayah, Profesor dan Ketua Qismu al-Da’wah, Jami’ah al-Azhar, Asyut). Beliau menyebutkan kisah ini dalam mukaddimah kitab tersebut.
Adapun perkataan Barqalit, ia telah disebut oleh Dr Abdul Wahab al-Najjar, seorang ulama Azhar. Beliau berkata, aku telah menziarahi Dr Carlo Nilo. Beliau adalah Profesor Bahasa Yunan Kuno di samping sebagai seorang paderi. Aku bertanya kepada Dr Carlo, apa makna Barqalit (البارقليط) dalam bahasa Yunan kuno? Kata beliau, “Paderi-paderi di sisi kami menamakan Barqalit sebagai
mu’azzi
(المُعزّي).”
Aku bertanya lagi, “Apa makna Barqalit dalam bahasa Yunan Kuno? Aku tidak bertanya jawapan daripada paderi, tetapi maknanya dalam bahasa Yunan Kuno secara harfi.” Jawabnya, “Makna Barqalit atau Baraqlitus dalam bahasa Yunan Kuno adalah: Banyaknya pujian.”
Kemudian aku bertanya, “Adakah kamu mempercayai dan membenarkan Ahmad (Nabi Muhammad SAW)?” Jawabnya, “Kamu ini banyak bertanya.”  Lantas dia meninggalkanku.
Wallahu a’lam.
Bertarikh: 27 Oktober 2022 bersamaan 2 Rabiul Akhir 1444H

Nota Hujung:
[1]
 Kami merujuk di dalam Wikipedia, di mana kalimah Baraqlit (Bahasa Yunani: Parakletos) merupakan istilah Yunani yang memberi maksud
al-mu’azzi
 (المُعزّي ) (yang diberi kemuliaan) atau
al-mu’in
 (yang menolong) atau
al-syafi’
 (yang memberi syafaat), atau
al-musa’id (
yang membantu). (Lihat ar.wikipedia.org/wiki/فارقليط)
[2]
 Nama sebenarnya paderi Encelm Turmeda, lebih dikenali dengan nama Islamnya Abdullah al-Turjuman al-Andalusi. Dia digelar dengan laqab al-Turjuman kerana beliau menghabiskan masanya untuk menterjemah bahan karya bagi pihak Sultan Tunis iaitu Amirul Mukminin Abi al-Abbas Ahmad al-Hafsi selepas islamnya. Kitab
Tuhfah al-Arib fi al-Radd ala Ahli al-Salib
 telah dikaryakan dalam bahasa Arab pada tahun 823 H dan telah diterjemahkan ke bahasa Perancis dan disebarkan dalam Majalah Tarikh al-Adyan di Paris tahun 1885 M.
[3]
 Mayorka atau Mallorca merupakan nama pulau di Sepanyol. Pulau ini bertempat di Laut Tengah dan merupakan pulau terbesar di Sepanyol. Ibu kotanya adalah Palma de Mallorca. Pulau ini memiliki luas wilayah 3,620.42 km² dan populasi 777,821 orang pada tahun (2005).
[4]
 Kisah ini diceritakan dalam kitabnya bertajuk
Tuhfah Al-Arib Fi Al-Raddi Ala Ahli Al-Salib
(hlm. 41-48), yang beliau karang selepas memeluk Islam.
[5]
 Nabi Daniel (bahasa Ibrani: דָּנִיּאֵל, Daniyyel, Dāniyyêl; bahasa Parsi: دانيال, Dâniyal atau Danial, juga disebut Dani, داني ; Arabic: دانيال, Danyal) adalah tokoh yang dicatat dalam sejarah sebagai salah seorang Nabi ataupun Utusan Allah (Tuhan) dalam tiga agama samawi (Islam, Kristian, Yahudi). Namun begitu, maklumat mengenai Baginda banyak tertumpu kepada catatan dalam Kitab Daniel dalam agama Kristian Katolik dan Yahudi. (https://ms.wikipedia.org/wiki/Nabi_Daniel)
[6]
 Riwayat al-Baihaqi dalam Syu’ab al-Iman (10501) dengan sanad yang hasan kepada al-Hasan al-Basri yang memarfu’kannya secara mursal, Begitu juga Ibn Abi al-Dunya dalam kitabnya al-Zuhd (497), Abu Nu’aim dalam al-Hilyah (6/388) daripada
qaul
 Isa bin Maryam. dan Ahmad dalam Kitab al-Zuhd , daripada Sufyan, katanya: Adalah isa bin maryam berkata: ‘حُبُّ الدُّنْيَا رَأْسُ كُلِّ خَطِيئَةٍ،’ (
Kasihkan kepada dunia punca setiap kesilapan
).
[7]
 La Marsa ( Bahasa Arab Tunisia : المرسى Il Marṣā ) ialah sebuah bandar pantai di timur laut jauh Tunisia berhampiran ibu negara Tunis . Penduduk dianggarkan seramai 92,987 orang, setakat 2014. Ibu kota musim panas lama Tunisia pra-penjajahan, hari ini ia merupakan tempat percutian yang popular bagi ramai rakyat Tunisia yang kaya. Ia disambungkan ke Tunis melalui kereta api TGM. (https://en.wikipedia.org/wiki/La_Marsa)
[8]
 Abdullah ibn Salam (Bahasa Arab: عبدالله بن سلام) atau nama sebenar beliau ialah Mu’ammar ibn Sulaim merupakan salah seorang sahabat Nabi. Dia bersifat pendiam dan berkata apabila perlu. Apabila beliau memasuki Islam, Nabi Muhammad SAW menukar namanya kepada Abdullah ibn Salam. Sebelum memasuki Islam, Abdullah merupakan seorang pendeta agama Yahudi yang mengajar kitab Taurat di rumah ibadat Yahudi. Setelah mengkaji dan memahami isi kandungan kitab Taurat serta berjumpa dengan Baginda SAW, Abdullah memasuki Islam dan berkhidmat di samping Baginda. Rasulullah SAW memujinya dalam hadis seperti berikut:
“Jikalau kamu ingin melihat orang yang berjalan di muka bumi dan juga berjalan di dalam syurga, maka Abdullah ibn Salam lah orangnya”


#108 Bacaan Rukun Qauli dalam Solat

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum ustaz. Saya sedang menuntut di Australia. Semasa menunaikan solat berjemaah, saya tidak pernah mendengar bunyi bacaan jemaah bangsa Arab yang lain. Saya juga pernah ditegur kerana membaca al-Fatihah walaupun sekadar didengari oleh saya sahaja kerana dianggap mengganggu. Mohon pandangan.
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Antara rukun yang utama di dalam solat ialah rukun qauli. Ianya dinamakan sebagai rukun qauli disebabkan rukun-rukun ini wajib untuk dibaca oleh orang menunaikan solat yang sekurang-kurangnya bacaan tersebut didengari oleh telinganya sendiri. Rukun qauli ada lima iaitu:
Takbiratul ihram
Bacaan Surah al-Fatihah
Bacaan tasyahhud akhir
Selawat ke atas Nabi Muhammad pada tasyahhud akhir
Salam
Kesemua rukun-rukun qauli ini perlu dibaca, disebutkan dan dilafazkan sehingga mengeluarkan suara sekadar bacaan yang boleh didengari oleh dirinya. Syeikh Sulaiman al-Bujairimi menyebut di dalam hasyiahnya bahawa lafaz takbir perlu diperdengarkan oleh dirinya sendiri begitu juga dengan rukun qauli yang lain.
[1]
Imam al-Nawawi menyebut bahawa bacaan yang paling minimum untuk rukun qauli adalah dibaca dengan senyap iaitu bacaan tersebut boleh didengari oleh dirinya sendiri jika dia seorang yang boleh mendengar.
[2]
Beliau menyebut lagi di dalam al-Majmu’: “
Bagi makmum maka sunat untuk memperlahankan suara sama ada ketika solat sendiri ataupun berjemaah. Dan kadar minimum ialah suaranya boleh didengari oleh telinganya sendiri jika dia mempunyai pendengaran yang elok dan tiada halangan untuk menyebutnya. Ini termasuklah bacaan Al-Fatihan, surah, tasbih, tasyahhud, salam, doa dan lain-lain. Tidak kiralah bacaan yang wajib mahupun sunat. Kesemuanya tidak dikira sehinggalah dia mendengar sendiri apa yang dibaca.
”
[3]
Dalam kitab
I’anatu al-Talibin
turut dijelaskan:
 (Dan wajib mendengar) yakni Takbiratul ihram itu oleh orang yang bersolat itu sendiri, sekiranya pendengarannya baik, dan tiada dihalang dengan benda yang mendatang contohnya bunyi bising, (seperti seluruh rukun qauli) daripada al-Fatihah, Tasyahhud akhir dan memberi salam.
[4]
Selain itu, dalam mazhab al-Syafie, makruh jika dikuatkan suara bacaan sehingga didengari oleh orang sebelah dan mengganggunya. Ini bertepatan dengan sabda Rasulullah SAW:
لَا ضَرَرَ وَلَا ضِرَار
Maksudnya: “
Tidak ada perbuatan melakukan kemudaratan dan mengenakan kemudaratan kepada orang lain.”
[5]
Marilah sama-sama kita mempelajari agama kita dengan lebih mendalam terutamanya dalam bab Fiqh al-Solah dan lain-lain agar sentiasa menepati Syariat.
Wallahu a’lam.
Bertarikh: 28/10/2021 bersamaan 21 Rabiul Awwal 1443H
[1]
 Lihat
Hasyiah al-Bujairimi ‘ala Syarh Minhaj Al-Tullab
, 1/189
[2]
 Lihat
Raudhah al-Talibin wa Umdah al-Muftin
, 1/242
[3]
 Lihat
al-Majmu’ Syarh al-Muhazzab
, 3/394
[4]
 Lihat
I`anatu al-Talibin,
3/295
[5]
 Riwayat Ibn Majah (2341), Ahmad (22778) dan al-Daraqutni (4/228) serta selainnya dengan sanad yang bersambung, Imam Malik (2/746) dalam Muwattho’ secara mursal dari Amr bin Yahya dari bapanya dari Rasulullah SAW, beliau tidak menyebutkan Abu Sa’id. Namun ia memiliki jalan-jalan yang sebahagiannya menguatkan sebahagian yang lain. Hadis hasan.